Waspada penipuan kutipan derma banjir

BANGI, 19 Jamadilawal 1443H, Jumaat – Orang ramai dinasihatkan supaya berwaspada dalam menyalurkan sumbangan kepada mangsa banjir susulan dibimbangi wujud penipuan kutipan derma bencana itu.

Ini berikutan, pihak Polis Diraja Malaysia (PDRM) tidak menolak kemungkinan wujud segelintir individu yang mengambil kesempatan daripada isu banjir kilat yang melanda beberapa negeri untuk membuat kutipan derma bagi kegunaan sendiri.

Pengarah Jabatan Siasatan Jenayah Komersil, Datuk Mohd Kamarudin Md Din berkata, kebiasaannya aktiviti kutipan yang bersifat kebajikan akan mendapat maklum balas positif daripada rakyat.

Katanya, walaupun sehingga kini tiada sebarang laporan polis diterima, orang ramai dinasihatkan untuk lebih berhati-hati dalam menyalurkan derma supaya ia benar-benar sampai kepada mereka yang memerlukan.

“Adalah ditegaskan, pihak polis sentiasa memantau aktiviti kutipan derma terutama yang dilakukan melalui internet dan sebarang aktiviti yang meragukan akan disiasat di bawah Seksyen 420 Kanun Keseksaan.

“Orang ramai yang mempunyai sebarang informasi berkenaan aktiviti penipuan kutipan derma ini digesa untuk menyalurkan maklumat kepada pihak polis melalui CCID Scam Response Center yang boleh dihubungi melalui 03-26101559/1599 atau membuat laporan polis di mana-mana balai polis yang berhampiran untuk siasatan lanjut,” katanya dalam kenyataan, hari ini.


Melayu hancur bila ramai kader politik dari kader pemimpin

KEDUDUKAN bangsa Melayu akan semakin lemah dan naif jika tidak dapat melahirkan kader-kader pemimpin. Setakat melahirkan kader-kader politik semasa tidak perlu menyediakan program yang berkesan jika dilihat dari perkembangan terkini politik negara kita.

Amalan politik sempit kepartian, bermuka-muka dan lobi-melobi sudah cukup untuk menjadi kader-kader politik. Inilah yang berlaku dalam politik Melayu negara kita. Ilmu kepimpinan, akhlak dan sahsiah, jujur dan amanah bukan menjadi keutamaan dalam sistem perkaderan politik walaupun ditubuhkan institusi perkaderan oleh parti-parti Melayu tetapi pemimpin mereka tidak lahir dari sistem perkaderan yang betul. Tinjauan menunjukkan bahawa kader-kader yang lahir adalah dari amalan politik di atas.

Bangsa Melayu akan semakin lemah jika sistem perkaderan politik yang menentukan kepimpinan negara. Kader-kader yang lahir dari perkaderan politik hanya mementingkan kepentingan parti-parti politik dan peribadi melebihi kepentingan bangsa, agama dan negara. Tak perlu bincang dengan mereka hal-hal yang berkaitan masa depan bangsa Melayu dalam ekonomi, politik, tanah rizab Melayu dan lain-lain kerana mereka tiada agenda untuk memajukan Melayu.

Mereka boleh bersatu dalam satu-satu kerja kerana peluang merebut harta dan pangkat secara bersama dan berpecah dalam kerja lain kerana berebut kawasan untuk berebut kerusi DUN atau Parlimen. Ini sahaja isu utama dalam kehidupan mereka yang digelarkan kader politik.

Perancangan dan pemikiran mereka hanya berlegar untuk memenangi PRU, jawatan dan kedudukan sahaja. Mereka bukan sahaja berebut dalam parti masing-masing untuk mendapatkan jawatan bahkan dalam semua perkara. Inilah yang berlaku sekarang ini. Sebab itu kita lihat amalan catah-mencatah, fitnah-memfitnah sudah menjadi kebiasaan dan wajib dilakukan untuk mengejar pangkat dan kedudukan.

Tidak salah jika kita katakan amalan ini masih diamalkan dalam politik Melayu dan semakin mengukuh. Masa depan politik Melayu sudah terumbang-ambing dari dulu lagi dan akan semakin parah. Bangsa Melayu perlu diberi kesedaran dari sekarang sebelum dihancurkan oleh agenda parti-parti politik yang merugikan mereka.

Ustaz Sharipudin Abdul Kadir
Ketua Perhubungan ISMA Kelantan


Wanita Nepal ditahan sembunyikan mayat bayi

ALOR GAJAH, 16 Safar 1443H, Khamis – Alasan sakit kaki untuk dibawa ke klinik nyata tidak dapat menutup perbuatan seorang wanita warga Nepal, yang menyembunyikan kelahiran bayinya berusia dua hari yang ditemukan mati di asrama pekerja asing di sebuah kilang di sini.

Ketua Polis Daerah Alor Gajah Supt Arshad Abu berkata pihaknya menerima laporan kejadian pada 9.10 pagi semalam daripada pekerja kilang tersebut, sebelum bergegas ke tempat kejadian untuk melakukan siasatan.

“Tiba di tempat kejadian, pihak polis menemui mayat bayi lelaki cukup sifat yang masih bertali pusat di dalam plastik hitam di atas katil asrama berkenaan,” katanya dalam satu kenyataan, hari ini.

Kata beliau hasil siasatan awal mendapati, suspek berusia 28 tahun itu telah meminta pemandu van kilang untuk membawanya ke klinik panel kilang pada Isnin , 20 September sekitar 1.30 pagi atas alasan sakit kaki.

“Mengesyaki suspek baru sahaja lepas keguguran, pihak klinik tersebut merujuk wanita tersebut ke Hospital Alor Gajah, sebelum kemudiannya dibawa ke Hospital Melaka.

Susulan itu, suspek ditahan sekitar 12 tengah hari semalam dan kini mendapatkan rawatan di Hospital Melaka, manakala mayat bayi itu telah dibawa ke bahagian Forensik hospital itu untuk dibedah siasat.

“Kes disiasat di bawah Seksyen 318 Kanun Keseksaan kerana menyembunyikan kelahiran bayi dan pihak polis juga sedang mengesan teman lelaki suspek yang juga merupakan warganegara Nepal, untuk membantu siasatan,” katanya. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Perluas penempatan doktor muda ke klinik kesihatan elak lambakan doktor

Oleh Zuhayati Yazid

BANGI, 19 Ramadan 1444H, Isnin – Penempatan lebih ramai doktor muda ke Klinik Kesihatan Kerajaan (KK) di seluruh negara diyakini mampu mengatasi isu lambakan doktor sekali gus memantapkan lagi sektor kesihatan negara.

Pertambahan penempatan tersebut bukan sahaja dapat melancarkan rawatan di KK, bahkan dapat mengurangkan kesesakan dan jumlah pesakit yang ramai, kata Timbalan Presiden Pertubuhan Doktor-Doktor Islam Malaysia (Perdim), Dr Norzaidi Zakaria.

“Jika sebelum ini hanya dua orang doktor ditempatkan di KK, jadi tak salah kalau kita perluaskan kepada jumlah yang lebih besar iaitu tiga orang atau lebih terutama di kawasan besar.

“Ia bukan sahaja dapat melancarkan operasi di KK, malah dapat mengurangkan tempoh menunggu pesakit dalam mendapatkan rawatan.

“Ini penting bagi memantapkan lagi fasiliti kesihatan negara bagi mengelak sektor tersebut lumpuh akibat penghijrahan yang ramai dalam kalangan doktor muda ke klinik swasta dengan tawaran gaji yang lebih tinggi,” katanya ketika dihubungi Ismaweb.net, hari ini.

Beliau berkata demikian bagi mengulas isu mogok yang berlaku dalam kalangan doktor kontrak di negara ini, baru-baru ini.

Sebelum ini, Perdana Menteri, Datuk Seri Anwar Ibrahim berkata, kerajaan tidak mampu menyelesaikan dan menyerap perjawatan doktor kontrak ke dalam jawatan tetap berikutan kekurangan dana selain memerlukan peruntukan besar jika menyerap lebih 20,000 pegawai perubatan berstatus kontrak secara sekali gus.

Mengulas lanjut, Dr Norzaidi mengesyorkan supaya transformasi pembiayaan dalam sektor kesihatan dilakukan bagi memastikan ia tidak lumpuh.

Dalam pada itu, beliau mencadangkan supaya kerajaan melihat langkah mengehadkan pengambilan pelajar dalam bidang kedoktoran terutama di kolej dan universiti swasta.

Selain itu, katanya, kemasukan pelajar perubatan perlu dinilai dengan meletakkan syarat yang lebih tinggi.

“Ini supaya hanya yang layak sahaja dapat mengikuti bidang berkenaan selain mencapai tujuan utama iaitu mengelakkan lambakan kerjaya ini terus membebani negara,” katanya.


Singapura lapor 13,208 kes jangkitan COVID-19 baharu pada Jumaat

SINGAPURA, 3 Rejab 1443H, Sabtu – Singapura melaporkan 13,208 kes baharu akibat jangkitan COVID-19 pada Jumaat, peningkatan tiga kali ganda berbanding Khamis.

Republik itu juga melaporkan enam kematian dalam tempoh 24 jam lepas, menurut data Kementerian Kesihatan (MOH) yang diterbitkan menerusi laman webnya.

Sepanjang 28 hari lepas, data menunjukkan bahawa 85,357 orang telah dijangkiti virus berkenaan dengan 99.7 peratus tidak menunjukkan sebarang gejala atau hanya simptom tidak ketara.

Daripada jumlah itu, 0.3 peratus memerlukan bantuan oksigen dan sokongan dan 0.04 peratus ditempatkan di unit rawatan rapi.

Kadar jangkitan mingguan di Singapura berada pada 1.39 pada Jumaat, meningkat daripada 1.23 pada Khamis.

Jumlah kes akibat COVID-19 kini mencecah 379,681, dengan 866 kematian.

Sehingga 3 Februari, 89 peratus penduduknya telah lengkap divaksin atau menerima dua dos vaksin COVID-19, dan 59 peratus telah menerima suntikan penggalak. – Bernama


Rebut kuasa buatkan pemimpin Melayu terus dipatuk MCA

BANGI, 11 Safar 1442H, Selasa – Pemimpin politik Melayu mesti mempunyai agenda yang kuat untuk memartabatkan masa depan agama, bangsa dan negara, selain menjauhkan diri daripada kepentingan peribadi serta kelompok parti sendiri.

Meskipun 85 peratus Ahli Parlimen Melayu berada dalam Kabinet sekarang – di bawah Perikatan Nasional (PN) – perebutan kuasa politik sesama sendiri dan asingnya agenda memartabatkan bangsa menyebabkan puak cauvinis MCA mengambil kesempatan.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin mendakwa, atas faktor itu, MCA mengambil kesempatan meraih pelbagai kepentingan untuk bangsa mereka, khususnya dalam pendidikan vernakular.

“Tidak dinafikan banyak inisiatif kebajikan kepada rakyat terutama ketika bencana pandemik COVID-19, tetapi perjuangan rakyat marhaen ini tidak berakhir dengan pemberian dan perjuangan yang sementara.

“Sebagai rakyat prihatin yang ingin memberikan pandangan penambahbaikan, dengarlah dengan sebaik mungkin demi masa depan agama, bangsa dan negara.

“Usah dibiarkan dipatuk ular berkali-kali. Jangan hanya datang kepada rakyat hanya untuk menagih undi dan kepentingan politik kepartian semata-mata,” katanya dalam kenyataan, hari ini.

Beliau berkata, aktivis NGO Islam berjuang untuk memartabatkan agama, bangsa dan negara pernah ditohmah sebagai ‘macai’ dan perjuangan assobiyah, hanya kerana mengingatkan rakyat menolak agenda liberal serta cauvinis yang didukung DAP.

“Adakah mereka ada kepentingan untuk mendapat tempat di pentas politik, mahupun habuan posisi dalam kerajaan? Ia tidak sekali-kali.

“Kebenaran slogan ‘Melayu Sepakat Islam Berdaulat’ semakin jelas dirasai di sepanjang pemerintahan Pakatan Harapan selama 22 bulan, yang menyaksikan dominasi agenda liberal dan tekanan terhadap agenda Melayu, Islam.

“Rapat umum anti-ICERD 8 Disember 2018 adalah di antara kemuncak kepada kebangkitan ini,” katanya.


Rayuan Anwar mengenai kesahan pengampunan didengar 18 Mac

PUTRAJAYA, 14 Jamadilakhir 1442H, Rabu – Rayuan Datuk Seri Anwar Ibrahim berhubung keputusan Mahkamah Tinggi menolak permohonannya untuk membatalkan saman berhubung kesahan pengampunan diraja yang diberikan kepada beliau dalam kes liwat akan didengar pada 18 Mac.

Perkara itu disahkan peguamnya J. Leela dalam satu teks mesej menyatakan tarikh pendengaran kes tersebut yang sebelum ini ditetapkan pada 28 Julai, telah dipercepatkan kepada bulan Mac.

Rayuan itu ditetapkan untuk pengurusan kes hari ini. Peguam Mohamad Farhan Kamarudin mewakili Mohd Khairul Azam Abdul Aziz, juga seorang peguam, yang memfailkan saman itu terhadap Anwar.

Rayuan Anwar akan didengar bersama dengan rayuan Lembaga Pengampunan.

Pada 21 September tahun lepas, Mahkamah Tinggi menolak permohonan Anwar dan Lembaga Pengampunan untuk membatalkan saman itu selepas memutuskan bahawa Mohd Khairul Azam mempunyai locus standi untuk memulakan tindakan perundangan kerana beliau adalah orang awam serta individu yang berkelayakan sebagai peguam.

Ahli Parlimen Port Dickson itu (Anwar) memfailkan permohonan bagi membatalkan saman itu atas alasan, antara lain, Mohd Khairul Azam tidak mempunyai locus standi untuk memfailkan saman pemula serta ia adalah remeh, mengaibkan dan penyalahgunaan proses mahkamah.

Mohd Khairul Azam, yang memfailkan saman pemula pada 26 Februari tahun lepas, menamakan Lembaga Pengampunan serta Anwar sebagai responden dan mendakwa beberapa tindakan tidak berperlembagaan telah diambil bagi memastikan Anwar mendapat pengampunan yang membebaskan beliau dari penjara selepas Pilihan Raya Umum ke-14.

Beliau mendakwa pengampunan yang diberikan kepada Anwar oleh Yang di-Pertuan Agong adalah bertentangan dengan Perkara 42(4) dan (5) Perlembagaan Persekutuan berdasarkan fakta bahawa pengampunan yang diberikan Agong hendaklah diasaskan kepada nasihat Lembaga Pengampunan.

Mohd Khairul Azam mendakwa lembaga itu belum dibentuk secara rasmi selepas Pilihan Raya Umum pada 9 Mei 2018 dan pembentukan kerajaan baharu.

Anwar telah dihukum penjara lima tahun bagi kesalahan meliwat pembantunya, Mohd Saiful Bukhari Azlan, dan sabitan serta hukuman itu telah dikekalkan oleh Mahkamah Persekutuan pada 10 Februari 2015. – Bernama


Briged Sukarelawan IPT #KPTPrihatin siap siaga hadapi bencana

MELAKA, 27 Safar 1444H, Jumaat – Kementerian Pengajian Tinggi (KPT) berharap penubuhan Briged Sukarelawan IPT #KPTPrihatin akan membantu dalam kesiapsiagaan negara menghadapi bencana terutama banjir pada bila-bila masa.

Menterinya Datuk Seri Dr Noraini Ahmad berkata penubuhan briged itu juga akan membantu menyelaras aktiviti dan program kesukarelawanan yang dikendalikan oleh Majlis Sukarelawan Universiti Malaysia di semua institusi pengajian tinggi (IPT) di seluruh negara agar lebih terancang dan teratur.

“Kita melihat bencana banjir yang berlaku pada penghujung tahun 2021 lalu di beberapa buah negeri dan ini membuktikan betapa pentingnya peranan sukarelawan mahasiswa IPT, iaitu lebih 20,000 mahasiswa terlibat sebagai sukarelawan dalam misi bantuan banjir pada masa tersebut.

“Untuk itu sebagai langkah untuk menambah baik pengurusan kesukarelawanan IPT, KPT bersetuju untuk menubuhkan Briged Sukarelawan IPT #KPTPrihatin ini,” katanya kepada pemberita selepas merasmikan program KPT Prihatin – Tuah Universiti Teknikal Malaysia Melaka (UTeM) Sejahtera bersama Ketua Menteri Melaka Datuk Seri Sulaiman Md Ali di sini.

Katanya, dengan adanya briged itu diharap tahap kesiapsiagaan semua pihak terhadap sebarang bencana yang tidak diduga berada pada tahap terbaik termasuk dari aspek sumbangan tenaga dan aset.

“Dari segi jumlah penyertaan, kita harap ia akan lebih ramai memandangkan tahun ini sudah ramai siswa yang kembali ke kampus. Jadi mereka boleh membantu komuniti dalam menghadapi monsun Timur Laut yang dijangka pada November ini,” katanya.

Dalam pada itu, beliau memaklumkan setakat hari ini pihaknya telah menerima kira-kira 292,777 permohonan PerantiSiswa Keluarga Malaysia manakala sehingga 19 Sept lepas, seramai 1,610 orang pelajar UTeM layak menerima tablet percuma itu.

Sementara itu Naib Canselor UTeM Prof Dr Massila Kamalrudin dalam ucapannya berkata bantuan yang dilancarkan pada malam ini adalah sejajar dengan slogan universiti itu “Tahun 2022 Tahun Kebajikan Pelajar”.

“UTeM menerusi Pejabat Timbalan Naib Canselor (Hal Ehwal Pelajar dan Alumni) telah melaksanakan pelbagai inisiatif dalam memastikan kesejahteraan dan kemakmuran pelajar khususnya mereka yang tergolong dalam kumpulan B40.

“Antara inisiatif tersebut adalah Inisiatif Food Bank @ UTeM yang telah mendapat kerjasama baik dari beberapa agensi tempatan seperti Kementerian Perdagangan Dalam Negeri dan Hal Ehwal Pengguna serta Yayasan Pembangunan Ekonomi Islam Malaysia (YaPEIM) selain pemberian bantuan komputer riba dan peranti,” katanya.

Beliau berkata pemberian kupon makanan TUAH Care Food @ Campus itu bertepatan dengan pengenalan Menu Keluarga Malaysia.

Katanya Menu Keluarga UTeM turut dilaksanakan di samping tajaan kos pengajian dan sara hidup di bawah inisiatif Anak Emas UTeM. – Bernama


Kor Ming dakwa pihak kritik idea bawa masuk pakar Singapura hipokrit

BANGI, 6 Rejab 1444H, Sabtu – Menteri Menteri Pembangunan Kerajaan Tempatan, Nga Kor Ming menyifatkan tindakan segelintir pihak mempertikaikan usaha kementeriannya mengimport pakar perumahan Singapura, Lembaga Perumahan dan Pembangunan (HBD) sebagai hipokrit.

Beliau berkata, pihak yang sekarang mempertikai tindakan kementerian itu dahulunya pernah mengadakan lawatan ke Singapura juga untuk belajar daripada HDB.

“Dahulu dia gagal untuk belajar dan sekarang bila kita hendak belajar, mereka pula yang membuat tuduhan tidak senonoh. Ia menunjukkan sebenarnya sikap ‘double standard’ sebegini sepatutnya tidak wujud.

“Yang penting, saya yakin pegawai di kementerian kita memang ada kepakaran sendiri tetapi kita juga ada kelemahan yang boleh diperbaiki,” katanya seperti dilapor media tempatan, hari ini.

Menjelaskan pendirian kementeriannya, Kor Ming berkata, belajar daripada negara lain khususnya negara Asia bukanlah sesuatu yang janggal memandangkan Malaysia sedia mengamalkan Dasar Pandang ke Timur iaitu dengan belajar dari Jepun sejak 41 tahun yang lalu.

Katanya, Malaysia mempunyai banyak pengalaman mengadakan kerjasama kerajaan kepada kerajaan (G2G) bukan hanya dengan Singapura.

Malah, Malaysia turut belajar dengan negara lain di rantau Asean khususnya seperti Thailand dan Indonesia sejak era 1970-an.

“Bukan saja Singapura, malah kerajaan terdahulu pun ada mengambil perunding dari Australia, Eropah dan Amerika Syarikat malahan tahun ini sebenarnya adalah ulang tahun ke-41 Dasar Pandang ke Timur.

“Jika dengan Jepun kita boleh belajar mengapa tidak boleh dengan Singapura selagi mana ia baik dan memanfaatkan rakyat? Seperti saya katakan sebelum ini, sebenarnya perkongsian ilmu dan kepakaran adalah sentiasa dialu-alukan.

“Apatah lagi HDB Singapura diiktiraf sebagai antara agensi perumahan terbaik di dunia,” katanya.

Sebelum ini, Kor Ming yang juga Ahli Parlimen Teluk Intan itu berkata, pihaknya tidak teragak-agak mengambil tindakan perundangan kepada ahli politik yang membuat tohmahan, fitnah dan cubaan menghasut rakyat susulan membawa masuk pakar dari HDB Singapura untuk berkongsi kepakaran dan pengalaman berhubung isu perumahan.

Jelasnya, hubungan bersama pihak HDB Singapura telah dimulakan sejak 2018 apabila bekas Menteri Perumahan dan Kerajaan Tempatan ketika itu bersama delegasi menyertai lawatan ke Singapura.


Tiada campur tangan politik dalam siasatan SPRM

KUALA LUMPUR, 29 Syaaban 1442H, Ahad – Suruhanjaya Pencegahan Rasuah Malaysia (SPRM) memberi jaminan tiada campur tangan politik dalam kes rasuah yang dikendalikan agensi penguatkuasaan itu termasuk dalam kes berprofil tinggi.

Ketua Pesuruhjayanya Datuk Seri Azam Baki menegaskan intergriti dan nama baik SPRM dalam menjalankan fungsinya akan terjejas sekiranya wujud campur tangan pihak tertentu.

Beliau menjelaskan dalam usaha membina negara bangsa, campur tangan politik dalam tugas badan penguat kuasa di negara ini tidak sepatutnya berlaku.

“Saya pastikan tiada campur tangan (politik) dan belum ada pengalaman begitu dalam kerja-kerja kami. Sebarang campur tangan akan menjejaskan kerja kami dan kami akan menjadi satu pasukan tidak amanah dan sudah tentu akan menjejaskan nama baik kerajaan itu sendiri…ini tidak berlaku pada zaman kita.

Beliau berkata demikian sebagai panel jemputan dalam program Soal Rakyat TV3 yang mengupas topik ‘Kartel Projek Merugikan Rakyat’ di sini.

Katanya, pada zaman ledakan teknologi maklumat kini, pendedahan maklumat begitu telus dan masyarakat sering memerhatikan sebarang tindak tanduk pihak berkuasa.

Dalam perkembangan lain, beliau menggesa kerajaan supaya disegerakan penggunaan kamera badan bagi pegawai dan anggota penguat kuasa dalam usaha membendung jenayah rasuah selain memelihara integriti anggota penguat kuasa.

“Saya rasa sudah sampai masanya penguat kuasa memakai kamera badan yang boleh disambungkan kepada sistem berpusat, jadi kurang rasanya kalau mereka mahu bertindak di luar batasan sebagai penguat kuasa ketika menjalankan operasi,” katanya.

Sebelum ini, Ketua Polis Negara Tan Sri Abdul Hamid Bador dilaporkan berkata proses perbincangan berkenaan perolehan kamera badan dan peralatan renjatan elektrik kini di peringkat akhir.

Tahun lepas, PDRM memaklumkan telah memohon sebanyak 1,300 kamera badan dan 1,000 senjata baharu tidak membawa maut atau ‘non lethal weapon’ menerusi Rancangan Malaysia Ke-12 (RMK-12) yang dijangka dibentangkan di Parlimen, pada tahun ini. – Bernama


Tak mustahil negara berdepan PRU jika PN hilang sokongan majoriti

BANGI, 21 Zulkaedah 1441H, Isnin – Kerajaan Perikatan Nasional (PN) mempunyai tanggungjawab besar untuk melaksanakan tugas dengan cara terbaik demi kebaikan rakyat.

Pakar Perlembagaan yang juga Felo Penyelidik (Undang-Undang dan Perlembagaan), Pusat Polisi Perdana, Universiti Teknologi Malaysia (UTM), Dr Muhammad Fathi Yusof berkata, sokongan rakyat dapat mendorong Ahli-Ahli Parlimen memberikan kepercayaan yang padu kepada kerajaan.

Katanya, kemampuan kerajaan PN melepasi ujian kelulusan usul pengosongan kerusi Yang Dipertua Dewan Rakyat adalah satu gambaran berkaitan tahap sokongan ahli-ahli Dewan Rakyat terhadap Perdana Menteri, Tan Sri Muhyidin Mohd Yasin.

“Jumlah undi yang menyokong adalah seramai 111 orang berbanding 109 yang menentang. Keseluruhan anggota Dewan Rakyat adalah 222. Seorang anggota Dewan Rakyat yang dipercayai menyokong kerajaan PN tidak hadir, dan manakala seorang lagi tidak mengundi kerana mempengerusikan sidang.

“Selama ini kerajaan PN dituduh sebagai kerajaan yang tidak mempunyai keabsahan, kononnya kerana tidak mempunyai sokongan majoriti. Hakikatnya kerajaan PN mempunyai keabsahan sejak dari awal.

“Yang di-Pertuan Agong, mempunyai budi bicara di bawah Perlembagaan untuk memilih Perdana Menteri yang pada hemat baginda mempunyai kepercayaan majoriti anggota Dewan Rakyat. Pemilihan baginda tidak boleh dipertikaikan dan tidak perlu melalui undian di Dewan Rakyat,” katanya dalam satu kenyataan.

Dari perspektif yang lain pula, Dr Fathi berkata, kekuatan yang ada pada pembangkang dari sudut bilangan kerusi Parlimen boleh meningkatkan budaya ‘semak dan imbang’ demi kebaikan rakyat.

Pada masa sama, beliau berharap tidak berlaku usaha untuk membeli wakil rakyat demi kepentingan politik sempit.

“Dalam situasi semasa, jika kerajaan PN hilang sokongan majoriti, tidak mustahil negara terpaksa berdepan dengan satu Pilihan Raya Umum dalam masa terdekat. Soalnya, adakah rakyat bersedia untuk itu?

“Walau apapun yang berlaku, kita mendoakan agar Allah mengurniakan ketetapan yang terbaik untuk Malaysia. Pada saat dunia menghadapi wabak COVID-19 dan negara berdepan ketidaktentuan ekonomi, fokus perlu diberikan kepada kesejahtaraan rakyat dan masa depan negara,” katanya.

Terdahulu, Tan Sri Muhyiddin Yassin mengusulkan Datuk Azhar Azizan Harun yang juga bekas pengerusi Suruhanjaya Pilihan Raya (SPR) dipilih menjadi Yang Dipertua Dewan Rakyat yang baharu.

Perdana Menteri berkata, beliau sudah memastikan Azhar bersetuju untuk berkhidmat jika dipilih berdasarkan Peraturan Mesyuarat 4(1), Peraturan-Peraturan Majlis Mesyuarat Dewan Rakyat.

Azhar kemudian mengangkat sumpah sebagai Speaker Dewan Rakyat yang baharu, bagaimanapun majlis angkat sumpah itu bertukar kecoh apabila wakil rakyat pembangkang berterusan mempersoalkan pelantikan Azhar.


Dr Mohamad Nor mahu perjuang aspek pendidikan kesihatan

Oleh Athirah Huda Zalhe

BANGI, 19 Rabiulakhir 1444H, Isnin – Tidak hanya fokus akses dan fasiliti sebagai tawaran, calon Pejuang di Indera Mahkota, Dr Mohamad Nor Sundari turut menekankan aspek pendidikan kesihatan untuk rakyat Malaysia, khususnya penduduk di Parlimen berkenaan.

Berpengalaman selama 30 tahun dalam sektor kesihatan, beliau melihat aspek itu masih kurang diberi penekanan sama ada di peringkat masyarakat mahupun kerajaan.

Baginya, pendidikan kesihatan amat penting sebagai pendedahan  bagi mendidik rakyat mengurus, menangani dan mengawal masalah kesihatan sendiri.

“Ketika misi saya di pedalaman seperti Jerantut, saya lihat kanak-kanak mengalami kekurangan zat makanan, anak-anak yang bantut dan kanak-kanak juga golongan dewasa yang obesiti.

“Ini adalah kerana faktor pemakanan yang tidak sempurna dan tiada penekanan  aspek pendidikan kesihatan. Pada saya, aspek ini masih kurang ditekan.

“Ada pesakit saya yang mengalami penyakit kencing manis, datang dalam keadaan sudah kronik dan terpaksa dipotong kaki, buah pinggang gagal berfungsi kerana tidak ditekankan kepadanya mengenai pendidikan kesihatan,” katanya dalam siaran langsung di aplikasi TikTok, malam tadi.

Perkara berkenaan antara turut dinyatakan dalam tawarannya kepada pengundi di Indera Mahkota sekiranya dipilih untuk ke Parlimen selepas Pilihan Raya Umum Ke-15 (PRU15).

Selain pendidikan, Dr Mohamad Nor berkata, sektor kesihatan juga antara aspek  yang menjadi keutamaannya di Indera Mahkota, kerana ia sebahagian daripada tunjang kepada sesebuah negara.

“Nak tengok majunya sesebuah negara, kita lihat pada aspek tahap kesihatan penduduknya. Kalau penduduk tidak sihat, maka negara tersebut tidak boleh berkembang jauh.

“Asas kesihatan ini sangat penting, dan sebab itulah kita fokuskan kesihatan di dalam manifesto kita,” katanya.


Malaysia-China bincang insiden pencerobohan ruang udara

KUALA LUMPUR, 24 Syawal 1442H, Sabtu – Menteri Luar Datuk Seri Hishammuddin Tun Hussein akan membincangkan insiden pencerobohan tentera udara China dengan rakan sejawatnya dari China, Wang Yi di luar Mesyuarat Khas Menteri Luar ASEAN-China di China pada Isnin (7 Jun).

Kementerian Luar (Wisma Putra) dalam satu kenyataan hari ini berkata Hishammuddin akan mengetuai delegasi Malaysia ke mesyuarat di Chongqing itu sempena ulang tahun ke-30 Hubungan Dialog ASEAN-China.

“Semua Menteri Luar ASEAN dan Menteri Luar Wang Yi serta Setiausaha Agung ASEAN dijangka menghadiri mesyuarat itu,” kata kenyataan itu.

Semasa Mesyuarat Khas itu, Menteri Luar ASEAN dan China juga akan bertukar-tukar pandangan dan meneroka kaedah serta kerjasama dalam menangani wabak COVID-19, selain isu serantau dan antarabangsa yang menjadi perhatian bersama.

Hishammuddin dijangka mengadakan mesyuarat dua hala dengan Wang Yi di samping meneroka perkongsian lebih substantif dan dinamik dalam pelbagai bidang termasuk kerjasama vaksin COVID-19, pembangunan infrastruktur, kewangan, ekonomi digital, pengeluaran makanan dan pertanian berteknologi tinggi.

Kedua-dua menteri berkenaan juga akan berunding kaedah terbaik untuk memastikan insiden itu tidak berulang demi menjaga keamanan serta kestabilan di Laut China Selatan dan menghindari sebarang kejadian tidak diingini.

Malaysia pada 3 Jun memanggil Duta Besar China di Kuala Lumpur dan mengeluarkan nota diplomatik susulan insiden berkenaan.

Pada Isnin (31 Mei) 16 pesawat milik Tentera Udara Republik Rakyat China (PLAAF) dikesan memasuki ruang udara Zon Maritim Malaysia (MMZ), dan Tentera Udara Diraja Malaysia bertindak menempatkan pesawat tempurnya dan Malaysia mengeluarkan nota diplomatik.

Menurut kenyataan itu lagi, Hishammuddin akan menghadiri Forum Diplomasi Antalya yang julung kali diadakan di Antalya, Turki, pada 18-20 Jun.

Di samping itu, Menteri Luar juga dijangka mengadakan lawatan kerja ke Mesir, Kuwait dan Qatar.

Lawatan itu, selain untuk memperkukuh lagi hubungan ia juga memberi peluang untuk mengetengahkan sokongan berterusan terhadap perjuangan rakyat Palestin dan pendirian konsisten Malaysia berhubung konflik Israel-Palestin. – Bernama


Selepas Gaza, pertumpahan darah berlaku pula di Nablus

RAMALLAH, 11 Muharram 1444H, Selasa – Tatkala ketegangan di Semenanjung Gaza mulai reda kerana gencatan senjata, rejim Israel bertindak ganas pula di bahagian utara Tebing Barat sehingga menyaksikan lagi pertumpahan darah rakyat Palestin.

Terbaharu, tiga rakyat Palestin terbunuh hari ini dan lebih 40 yang lain cedera termasuk  beberapa orang lagi dilaporkan parah ketika pencerobohan tentera pengganas Israel di bandar Nablus.

Kementerian Kesihatan Palestin memaklumkan, tiga mangsa terkorban dibawa ke hospital sebelum disahkan meninggal dunia akibat kecederaan parah.

Mangsa yang meninggal dunia dikenal pasti sebagai Ibrahim Nabulsi, Islam Sabbouh dan Hussein Jamal Taha.

Sementara, 40 lagi rakyat Palestin dilaporkan cedera, di mana sebahagian mereka kritikal akibat terkena tembakan peluru hidup.

Pertempuran dipercayai berlaku apabila tentera menyerbu bandar lama Nablus dan mengepung sebuah bangunan, yang kemudiannya dimusnahkan rejim dengan serangan peluru berpandu sehingga mencederakan dan membunuh mereka di dalamnya.

Tentera Israel mendakwa bahawa pasukannya hanya membunuh dua rakyat Palestin di Nablus dan kemudiannya meninggalkan bandar itu.-  Agensi


Musim tengkujuh dijangka bermula 7 November

BANGI, 8 Rabiulakhir 1444H, Khamis – Monsun Timur Laut (MTL) atau musim tengkujuh akan bermula lebih awal daripada dijangka iaitu pada 7 November 2022 dan berterusan sehingga Mac 2023.

Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, empat hingga enam episod luruan monsun yang membawa hujan lebat berterusan berpotensi berlaku sepanjang tempoh itu.

“Seperti musim-musim lalu, hujan lebat berterusan untuk tempoh beberapa hari boleh mengakibatkan kejadian banjir di kawasan berkedudukan rendah dan berhampiran sungai.

“Sekiranya hujan lebat berterusan berlaku serentak dengan kejadian air pasang besar, risiko kejadian banjir boleh meningkat,” katanya dalam satu kenyataan hari ini.

Muhammad Helmi berkata, kejadian air pasang besar dijangka berlaku dari 6 hingga 11 serta 22 hingga 27 November diikuti 7 hingga 12 serta 22 hingga 26 Disember 2022 sebelum berlarutan dari 6 hingga 10 dan 21 hingga 25 Januari 2023.

Katanya, ketika MTL, tiupan angin timur laut secara berterusan dan kencang boleh menyebabkan laut bergelora serta ombak besar di perairan Laut China Selatan.

Justeru, orang ramai dinasihatkan agar bersiap sedia menghadapi musim tengkujuh serta sentiasa peka dengan maklumat, nasihat dan amaran cuaca yang dikeluarkan oleh MetMalaysia.


RM6.2 juta disalur kepada 6,186 keluarga mangsa banjir: MB

SEREMBAN, 17 Ramadan 1443H, Selasa – Kerajaan Negeri Sembilan memperuntukkan kira-kira RM6.2 juta kepada 6,186 keluarga yang terjejas akibat banjir sejak hujung tahun lepas hingga Mac tahun ini, kata Menteri Besar Negeri Sembilan, Datuk Seri Aminuddin Harun.

Beliau berkata, semua senarai nama mangsa yang terbabit disahkan Jawatankuasa Bencana Peringkat Daerah dan disalurkan melalui Pusat Khidmat Dewan Undangan Negeri (DUN) kawasan yang terlibat.

“Selain Bantuan Ihsan Banjir sebanyak RM1,000 kepada setiap keluarga itu, kerajaan negeri turut memberi bantuan termasuk pengecualian fi bayaran cetak semula geran tanah, fi pendaftaran surat akuan dan fi pendaftaran hak milik hilang.

“RM1 juta diperuntukkan untuk baik pulih rumah dan infrastruktur manakala bagi kerja darurat baik pulih jalan dan jambatan rosak (RM5 juta), serta bantuan keperluan asas seperti pakaian dan makanan (RM700,000),” katanya pada Persidangan DUN di sini hari ini.

Beliau berkata demikian ketika menjawab soalan Anthony Loke Siew Fook (PH-Chennah) mengenai langkah yang telah dan sedang diambil oleh kerajaan negeri dalam proses pemulihan pascabanjir besar yang melanda Negeri Sembilan pada Disember tahun lepas.

Selain itu, Aminuddin berkata, kerajaan negeri juga membelanjakan RM300,000 bagi kerja-kerja pembersihan di empat daerah yang terlibat banjir serta tindakan pemulihan pascabanjir di enam daerah menerusi aktiviti gotong-royong pembersihan dan pemulihan kawasan terkesan.

Dalam pada itu, Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir berkata, 491 pengusaha sektor agromakanan di negeri ini terjejas banjir pada Disember 2020 hingga Januari tahun ini.

Beliau berkata, daripada jumlah itu 239 individu dari sektor tanaman, penternakan (141) dan akuakultur (111).

Bakri berkata, kerajaan negeri menyumbang wang ihsan berjumlah RM1,000 seorang kepada semua pengusaha agromakanan terlibat dan sumbangan telah disalurkan melalui pusat khidmat ADUN dan penyelaras kawasan masing-masing.

Beliau berkata demikian bagi menjawab soalan Datuk Seri Dr Awaluddin Said (BN-Kota) dan Datuk Mohd Isam Mohd Isa (BN-Gemencheh) mengenai jumlah pengusaha agromakanan yang terjejas akibat banjir dan bentuk bantuan kepada pengusaha terlibat. – Bernama


Makin melampau! Tular satu lagi iklan raya promosi judi

BANGI, 5 Ramadan 1442H, Sabtu – Tatkala rakyat masih marah dengan iklan Aidilfitri versi mempromosi judi oleh Gbet333 baru-baru ini, tular pula video sama dipercayai membabitkan operator perjudian lain.

Terkini, video bertemakan Hari Raya Aidilfitri berdurasi lebih tiga minit dikeluarkan oleh IBC003, bagi mengajak orang ramai menggunakan perkhidmatan mereka untuk meraih wang berganda.

Sama seperti iklan yang disiarkan Gbet333, video bertajuk ‘IBC003 Hari Raya Berkaya’ itu juga menggunakan khidmat pelakon beragama Islam yang lengkap berbaju kurung dan Melayu, dengan berlatarbelakangkan suasana beraya di kampung.

“Bersama kita raikan bila ada kemenangan IBC003, hari raya bahagia,” demikian antara bait-bait lirik yang terdapat dalam video berkenaan.

Video terbaharu itu nyata menambah lagi kemarahan pengguna media sosial yang menyifatkan operator perjudian di Malaysia semakin melampau kerana terbuka menghina Islam.

“Sama idea, konsep dengan yang Gbet333. Mesti krew produksi sama,” dakwa Adam Azrul.

“Jangan share, target dia memang nak orang share benda-benda ni. Seorang share boleh beribu orang tengok, kalau beribu share dah dapatlah target mereka. Kalau boleh block,” tegas Zain Azraii Abd Manaf.

“Harap pihak berwajib ambil tindakan dengan segera,” saran Wardina Safiyah.

Sebelum ini, tular klip video berjudul ‘GDBet333 Hari Raya’ yang tampil mengajak orang ramai menggunakan servis judi untuk meraih wang berganda.

Bagaimanapun, Suruhanjaya Komunikasi dan Multimedia Malaysia (SKMM) dilaporkan telah meminta penyedia platform media sosial seperti Facebook, Twitter dan YouTube agar menurunkan iklan yang mengajak umat Islam di negara ini berjudi bagi mendapatkan duit balik kampung sempena Aidilfitri.


Palestin diambang pilihan raya

RAMALLAH, 14 Safar 1442H, Jumaat – Presiden Mahmoud Abbas mengumumkan bahawa pilihan raya di Palestin akan diputuskan setelah perjanjian dengan puak-puak di negara itu dicapai, lapor agensi berita WAFA.

Abbas membuat pengumuman itu ketika perbincangan telefon dengan wakil tertinggi Kesatuan Eropah (EU) bagi tujuan urusan luar negeri dan keselamatan, Josep Borrell.

Beliau berkata, tarikh untuk mengadakan pemilihan Parlimen dan Presiden akan dimaklumkan kelak, selepas kesepakatan dicapai dengan puak Palestin termasuk Pergerakan Perjuangan Islam Palestin (Hamas).

Menurut WAFA, Abbas pada masa sama turut berkongsi bersama Borrell mengenai perkembangan semasa politik di rantau itu dan bersiap sedia mengadakan persidangan antarabangsa untuk perdamaian Timur Tengah tahun ini.

Sebelum ini, sumber rasmi Palestin mendakwa, Abbas akan mengadakan pertemuan secara atas talian dengan wakil 14 puak Palestin untuk mengumumkan perjanjian pendamaian, yang turut meliputi penetapan tarikh mengadakan pilihan raya umum Palestin.

Kali terakhir rakyat Palestin mengadakan pemilihan Presiden adalah pada tahun 2005, di mana Abbas menggantikan Yasser Arafat.

Pada tahun 2006, Hamas memenangi pilihan raya Parlimen yang diadakan di wilayah Palestin. – Agensi


Letupan dahsyat di Beirut umpama bom atom Hiroshima, Nagasaki

BEIRUT, 15 Zulhijjah 1441H, Rabu – Letupan dahsyat di Beirut umpama pengeboman nuklear Hiroshima dan Nagasaki Jepun, demikian gambaran Gabenor Beirut, Marwan Abboud menceritakan situasi bencana yang berlaku sambil menitiskan air mata.

Lebih 100 orang dilaporkan terbunuh, manakala ribuan lagi cedera dalam letupan di sebuah gudang di pelabuhan Beirut, Lubnan.

Dilaporkan, ramai mangsa terperangkap di bawah serpihan runtuhan bangunan, misi mencari dan menyelamat sedang dijalankan.

Hospital-hospital di bandar Lubnan dipenuhi dengan mangsa-mangsa yang cedera dan jumlah kematian dijangka meningkat

Letupan dikatakan berpunca daripada ammonium nitrat yang disimpan di gudang di kawasan pelabuhan. Letupan berkenaan boleh dirasai sehingga ke Cyprus yang terletak kira-kira 200 kilometer dari lokasi kejadian.

Beberapa bangunan di sekitarnya termasuk kediaman bekas Perdana Menteri, Saad Hariri turut musnah serta mengalami kerosakan teruk.

Perdana Menteri Lubnan, Hassan Diab dalam ucapannya merayu semua negara termasuk negara jiran Lubnan untuk menghulurkan bantuan kepada negara kecil itu.

Beliau menegaskan bahawa pihak yang bertanggungjawab ke atas letupan itu akan menerima hukuman tanpa mengulas sebabnya. – Agensi


SPM 2020: 1,098 pelajar MRSM peroleh semua A

KUALA LUMPUR, 29 Syawal 1442H, Khamis – Seramai 1,098 pelajar Maktab Rendah Sains Mara (MRSM) mendapat semua A (A+, A dan A-) dalam peperiksaan Sijil Pelajaran Malaysia (SPM) 2020, yang menyaksikan peningkatan berbanding 761 pelajar pada 2019.

Menteri Pembangunan Luar Bandar, Datuk Dr Abdul Latiff Ahmad berkata, daripada jumlah itu, 22 pelajar memperoleh semua A+.

Beliau berkata, 8,095 calon dari 53 MRSM di seluruh negara menduduki peperiksaan itu dengan kejayaan 100 peratus gred lulus dalam semua mata pelajaran.

“SPM 2020 bagi MRSM mencatatkan indeks Gred Purata Maktab (GPM) 2.359, keputusan ini menunjukkan peningkatan prestasi berbanding SPM 2019 (2.538) dan SPM 2018 (2.458),” menurutnya dalam kenyataan hari ini.

Katanya, lapan MRSM menunjukkan prestasi cemerlang dengan GPM kurang daripada 2.0 iaitu MRSM Tun Ghafar Baba; Langkawi; Taiping; Alor Gajah; Kuala Kubu Bharu; Johor Bahru; Kuantan dan Pengkalan Hulu.

Abdul Latiff berkata, subjek teras dalam SPM 2020 iaitu Bahasa Inggeris, Sejarah, Pendidikan Islam, Pendidikan Moral dan Matematik juga menunjukkan peningkatan Gred Purata Subjek (GPS) berbanding SPM 2019.

Beliau berkata, pencapaian subjek Sains, Teknologi, Kejuruteraan dan Matematik (STEM) menunjukkan peningkatan GPS bagi subjek Matematik Tambahan, Fizik, Kimia, Biologi, Lukisan Kejuruteraan, Pengajian Kejuruteraan Mekanikal, Pengajian Kejuruteraan Elektrik dan Elektronik serta Reka Cipta.

Subjek elektif lain seperti Prinsip Perakaunan, Tasawwur Islam, Pendidikan Al-Quran dan Al-Sunnah serta Ekonomi turut menunjukkan peningkatan dari segi GPS.

“Komitmen pengurusan Mara dan MRSM serta semua warga guru memainkan peranan besar dalam kejayaan SPM 2020.

“Sinergi semua pihak memastikan segala program yang disusun berjalan lancar walaupun dalam keadaan pandemik COVID19,” katanya.

Menurut kenyataan itu, Mara terus komited untuk meningkatkan prestasi akademik calon SPM 2021 melalui inisiatif antaranya menetapkan pakej mata pelajaran dengan memberi fokus kepada bilangan maksimum subjek yang diambil serta menyusun semula peruntukan sela masa bagi subjek STEM. – Bernama


Trump diharamkan guna Twitter

WASHINGTON, 29 Jamadilakhir 1442H, Khamis – Bekas Presiden Amerika Syarikat (AS), Donald Trump tidak dibenarkan memiliki akaun Twitter walaupun beliau memilih untuk mencalonkan semula jawatan awam.

Ketua Pegawai Kewangan Twitter, Ned Segal berkata, dasar platform gergasi itu menetapkan individu yang menghasut keganasan tidak akan dibenarkan mempunyai akaun untuk selamanya walaupun beliau bekas atau masih pegawai awam.

“Dasar kami dibentuk untuk memastikan bahawa tiada mana-mana pemilik akaun menghasut kepada keganasan, dan berhak menggantung atau menyekat individu terbabit daripada menggunakan perkhidmatan platform ini,” katanya.

Trump digantung secara kekal daripada memiliki akaun Twitter bulan lalu, setelah penyokongnya menyerbu Capitol AS pada 6 Januari.

Walaupun akaun telah dibekukan, Trump mengeluarkan satu video yang memuji tindakan kumpulan penyerang Capitol, sebelum Twitter kemudiannya mengumumkan telah menutup akaun bekas Presiden itu kerana berisiko menghasut kepada keganasan.

Larangan Twitter itu berlaku di tengah tindakan sama oleh syarikat media sosial lain termasuk Facebook dan Instagram. – Agensi


Hakim tanya peguam Ahmad Zahid mengapa sumbangan bukan dalam bentuk cek tetapi tunai

KUALA LUMPUR, 7 Safar 1443H, Selasa – Hakim Mahkamah Tinggi Datuk Collin Lawrence Sequerah yang mendengar perbicaraan kes Datuk Seri Dr Ahmad Zahid Hamidi hari ini menyoal pasukan pembelaan mengapa sumbangan derma bernilai berjuta ringgit dikatakan daripada Yayasan Al-Bukhari (YALB) kepada Yayasan Akalbudi (YAB) tidak dalam bentuk cek tetapi dalam wang tunai.

Persoalan itu ditujukan kepada ketua pihak pembelaan Hisyam Teh Poh Teik apabila beliau berhujah mengapa pertuduhan ke-27 pengubahan wang haram ke atas Ahmad Zahid perlu digugurkan.

Sequerah: Semua wang tunai yang disumbangkan Yayasan Al-Bukhari kepada Yayasan Akalbudi akan lebih mudah jika hanya menulis sekeping cek. Mengapa perlu membawa tunai yang penuh dalam sebuah bag?

Hisyam: Itulah aduan kami Yang Arif. Pihak pendakwaan tidak menyiasatnya. Ia hanya boleh dijawab oleh Yayasan Al-Bukhari.

“Kami bertanya kepada pegawai penyiasat, pegawai penyiasat berkenaan tidak pernah menyiasat. Oleh kerana tiada siasatan, kita tidak boleh kata ia adalah hasil daripada kegiatan yang menyalahi undang-undang. Hanya dan sehingga mereka menyiasat, hanya dan sehingga mereka memanggil seorang saksi daripada Yayasan Al-Bukhari di hadapan Yang Arif dan memberikan bukti.

“Tiada siasatan kerana tiada siasatan tidak boleh dikatakan ini adalah hasil daripada kegiatan haram, pertuduhan gugur. Kesimpulannya, kami mencabar dan mengajak pihak pendakwaan menunjukkan kepada kami bukti Yayasan Al-Bukhari tidak pernah memberi sumbangan, “ katanya.

Pada 27 Julai tahun lepas, seorang saksi Omar Ali Abdullah pengurup wang yang didakwa mengubah wang bagi pihak Ahmad Zahid memberitahu mahkamah bahawa bekas timbalan perdana menteri itu meminta beliau membantu mendepositkan sumbangan kebajikan ke dalam akaun badan kebajikan Yayasan Akalbudi.

Saksi ke-81 pendakwaan itu berkata beberapa lelaki daripada YALB akan menghubunginya dan bertemu di beberapa lokasi.

Beliau berkata apabila beliau menerima panggilan pertama daripada individu yang tidak dikenali dan meminta untuk berjumpa beliau di Plaza Fahrenheit, di sini, lelaki itu kemudiannya memberikan beliau sebuah bagasi berisi wang tunai.

Ahmad Zahid, 68, berdepan 47 pertuduhan iaitu 12 pecah amanah jenayah, lapan rasuah dan 27 pengubahan wang haram membabitkan berpuluh-puluh juta ringgit milik Yayasan Akalbudi.

Pihak pembelaan akan menyambung penghujahan esok. – Bernama


80 mati serangan antara rejim Syria-pengganas Daesh

ALEPPO, 13 Zulkaedah 1441H, Ahad – Pertempuran sengit berlaku antara tentera rejim Syria dan sisa-sisa kumpulan pengganas Daesh Takfiri di wilayah tengah Homs.

Pemantau Hak Asasi Manusia Syria (SOHR) yang berpusat di UK menerusi laporan mengatakan, rejim Syria yang disokong sekutunya, Russia bertempur dengan pengganas Daesh di gurun al-Sukhna di timur Homs selama dua hari.

Dakam pertempuran itu, sekurang-kurangnya 80 orang terbunuh termasuk 30 pengganas dan 18 tentera pemerintah, yang disokong oleh serangan udara Syria dan Russia.

Menurut laporan berkenaan, pertempuran tercetus selepas pengganas melancarkan serangan terancang di beberapa kubu pemerintah sekitar bandar Sukhna.

Daesh, yang pernah menguasai hampir keseluruhan kawasan di Syria dan Iraq telah dikalahkan sepenuhnya sebelum ini dan mereka kehilangan hampir semua pengikut.

Maka, mereka terus kekal berada di Syria barat walaupun kehilangan kubu terakhir mereka tahun lalu. Mereka melakukan serangan berkala terhadap pasukan pemerintah.

Seorang pemimpin Organisasi Badr Iraq mengatakan pasukan Amerika Syarikat telah memindahkan pengganas Daesh dari Syria ke Iraq.

Jet-jet Russia telah melakukan serangan udara terhadap sasaran-sasaran milik Daesh dan pasukan pengganas lain di Syria atas permintaan rasmi pemerintah Damsyik sejak September 2015.

Serangan udara telah membantu pasukan Syria melawan militan anti-Damsyik, yang telah menimbulkan kekacauan di negara Arab sejak 2011. – Agensi


Bukit St Paul: MCA lebih pertahan nilai penjajah dari sejarah asal?

BANGI, 26 Zulkaedah 1441H, Sabtu – Parti perkauman MCA tidak layak diberi peluang bertanding pada Pilihan Raya Umum Ke-15 (PRU15) selepas menunjukkan belang membantah pertukaran nama ikon sejarah di Melaka.

Sebelum ini, Perbadanan Muzium Melaka (PERZIM) bercadang menukar nama Bukit St Paul kepada nama lamanya, Bukit Melaka bagi mengembalikan nilai sejarah bukit berkenaan yang pada awalnya milik kerajaan Kesultanan Melayu Melaka.

Sebaliknya, cadangan itu mendapat tentangan MCA Kota Melaka dengan mendakwa tindakan mengubah nama ikon sejarah itu sebagai tidak masuk akal.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.

Menyifatkan bantahan parti perkauman itu sebagai provokatif, Ketua Perhubungan Negeri (KPN) ISMA Melaka, Ir Mohd Khoushaini Mohd Naim berkata, tindakan MCA itu langsung tidak menghormati sejarah dan identiti negara.

“Apakah MCA lebih suka mempertahankan nilai penjajah berbanding sejarah asal? Apa yang MCA nak takut sangat dengan identiti empayar Melayu Melaka? Bukankah itu adalah identiti asal dan jati diri negara ini?,” soalnya.

Pada masa sama, beliau mengingatkan Ronald bahawa rakyat menilai kenyataan beliau yang dilihat seolah-olah cuba melawan arus.

“Ya, jika diberi peluang dan cadangan, kita pasti akan tukar semua nama agar melambangkan identiti asal negara ini,” katanya sinis.

Ir Khoushaini menjelaskan, Bukit St Paul atau nama asalnya Bukit Melaka adalah lokasi asal Kompleks Istana Kesultanan Melayu Melaka tujuh tingkat dan Masjid Agung Melaka termasyhur dalam sejarah telah dihancurkan oleh penjajah Portugis pada tahun 1511.

“Justeru kita wajib mengembalikan nilai sejarah itu selari dengan identiti negara ini. Majoriti rakyat Melaka yang sayangkan identiti negara menyokong penuh cadangan PERZIM ini.

“Kita harap kerajaan PN Melaka yang memperjuangkan agenda Melayu dan Islam dapat meluluskan. Ini adalah bukti kerajaan PN mampu menjaga identiti dan jati diri negara ini, bukan sebaliknya,” katanya.


PAS anggap kemasukan Gerakan perkukuh perpaduan rakyat

BANGI, 1 Rejab 1442H, Sabtu – Meskipun ramai pihak yang tidak senang dengan kemasukan Parti Gerakan Rakyat Malaysia (Gerakan) dalam Perikatan Nasional (PN), namun PAS – sebagai parti komponen – berpendirian terbuka dengan penyertaan parti itu.

Timbalan Mursyidul Am PAS, Datuk Ahmad Yakob berkata, penyertaan Gerakan dalam PN – gabungan yang ditubuhkan hampir setahun lalu – mampu memperkukuhkan lagi perpaduan masyarakat di negara ini.

Beliau berkata, kemasukan Gerakan – yang sebelum ini pernah bersama Barisan Nasional – boleh melengkapkan PN sebagai sebuah perikatan yang bersifat nasional merangkumi pelbagai jenis bangsa dan parti.

“Bagi saya tiada masalah untuk mewujudkan perpaduan, kita mengejar keamanan.

“Cuma kita lebih selesa untuk melihat tanggungjawab semua bangsa dalam mencari keselesaan buat rakyat,” katanya seperti dilapor Sinar Harian, hari ini.

Khamis lalu, Gerakan mengumumkan secara rasmi diterima menganggotai gabungan PN.

Parti yang kalah di semua 11 kerusi Parlimen dan 31 Dewan Undangan Negeri (DUN) yang ditandinginya pada Pilihan Raya Umum ke-14 (PRU14) lalu, berjanji mewakili rakyat dalam segala perkara, mengetengahkan kesederhanaan dan memastikan PN sebagai wadah politik baharu negara.

PN dianggotai oleh Parti Pribumi Bersatu Malaysia (Bersatu) dan PAS, manakala UMNO mengambil pendirian menyokong tetapi tidak sertai sebagai satu komponen.


Tiada kumpulan rekrut warga Filipina keturunan Sulu di Lahad Datu

LAHAD DATU, 28 Zulhijjah 1443H, Khamis – Siasatan dan risikan Polis Diraja Malaysia (PDRM) mendapati tiada kumpulan tertentu bergiat merekrut rakyat Filipina berketurunan Sulu di negeri ini, kata Pesuruhjaya Polis Sabah Datuk Idris Abdullah.

Beliau berkata PDRM memandang serius dakwaan tular di media sosial kononnya Kumpulan Sulu aktif merekrut rakyat Filipina di Lahad Datu bagi tujuan tertentu.

Justeru beliau mengingatkan semua pihak atau individu supaya tidak menyebarkan maklumat atau berita tidak sahih yang boleh menimbulkan kegusaran awam.

Bagaimanapun, katanya PDRM sedang menjalankan siasatan mengenai satu kumpulan yang mengeluarkan dokumen diri Sulu Sultaniyah Darul Islam dengan mengenakan bayaran tertentu di negeri ini.

“Siasatan awal mendapati kegiatan itu dilakukan seorang individu yang bertindak mengambil kesempatan untuk mengaut keuntungan peribadi,” katanya menerusi satu kenyataan hari ini.

Sebelum ini, dilaporkan Setiausaha Pertubuhan Kemanusian Masyarakat Antarabangsa Malaysia (MHO) Datuk Hishamuddin Hashim mendakwa terdapat kegiatan aktif yang dilakukan pihak tertentu untuk merekrut warga tempatan di Lahad Datu dengan pemberian dokumen diri berkaitan Kumpulan Sulu. – Bernama


Penampilan Tuan Ibrahim berbahasa Melayu di Glasgow cetus perhatian netizen

BANGI, 6 Rabiulakhir 1443H, Khamis – Kemunculan Menteri Alam Sekitar dan Air, Datuk Seri Tuan Ibrahim Tuan Man pada Persidangan ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland dengan menyampaikan ucapan dalam bahasa Melayu, mencetuskan perhatian netizen.

Rata-rata meluahkan rasa bangga apabila bahasa kebangsaan bergema di pentas antarabangsa.

Pengguna Facebook, Sayed Munawar berkata, apa jua alasan yang menyebabkan seseorang itu memilih untuk berbahasa Melayu di pentas antarabangsa, adalah gambaran sebuah jati diri.

“Dalam dunia tanpa sempadan, nampaknya bagi kita, sempadanlah yang telah mendorong sebuah penzahiran – dirancang atau sekadar responsif, ia tetap sebuah citra segar dalam keserabutan.

“Tetap yakin, memori bangsa ada posisi tersendiri tanpa dakwa-dakwi bukan basa-basi,” katanya.

Turut senada dengan pandangan itu, seorang lagi pengguna Facebook, Zain B Zain berkata, langkah itu patut dicontohi oleh pemimpin Malaysia yang lain.

Katanya, ia supaya bahasa Melayu dapat diangkat setaraf bahasa antarabangsa yang lain.

“Bukannya tak boleh. Boleh je nak gunakan bahasa Melayu di persidangan antarabangsa. Tuan Ibrahim Tuan Man telah buktikan.

“Inilah kualiti pemimpin Malaysia yang kita mahukan. Tegas dan berani mempertahankan bahasa Melayu di peringkat dunia.

“Kalau semua pemimpin Malaysia menggunakan bahasa Melayu dalam semua acara antarabangsa, pasti bahasa Melayu akan menjadi bahasa antarabangsa dan bangsa Melayu akan dikagumi di seluruh dunia. Bahasa jiwa bangsa. Tahniah Tuan Ibrahim Tuan Man,” katanya.

Sementara itu, Presiden Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar turut menyampaikan ucapan tahniah kepada Tuan Ibrahim atas tindakannya itu.

“Tahniah kepada Menteri Alam Sekitar dan Air, Datuk Seri Tuan Ibrahim Tuan Man yang menggunakan sepenuhnya bahasa kebangsaan di Persidangan ‘26th Conference of the Parties to the UN Framework Convention on Climate Change (COP26)’ di Glasgow, Scotland,” katanya.

Tuan Ibrahim menyampaikan pendirian negara pada konvensyen berkenaan selama kira-kira tiga minit.

Beliau mengetuai delegasi Malaysia untuk menghadiri sesi rundingan Segmen Peringkat Tinggi di UNFCCC COP-26 yang sedang berlangsung bermula 31 Oktober hingga 12 November ini.

Malaysia dijangka menandatangani Deklarasi Pemimpin mengenai Hutan dan Guna Tanah (Glasgow Leaders’ Declaration on Forest and Land Use) dan Ikrar Metana Global (Global Methane Pledge) bagi menunjukkan komitmen serta usaha progresif negara untuk melaksanakan tindakan perubahan iklim yang akan menyumbang kepada matlamat global.


Cadang luas kawasan ESSCom tumpuan Dewan Rakyat hari ini

KUALA LUMPUR, 8 Muharram 1442H, Khamis – Cadangan untuk meluas atau melanjutkan perintah berkurung di Kawasan Keselamatan Khas Pantai Timur Sabah (ESSCom) ke laut terbuka, antara perkara yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu itu terkandung dalam sesi Pertanyaan-pertanyaan Bagi Jawab Lisan yang diajukan Datuk Zakaria Mohd Edris (Bersatu-Libaran), memandangkan kes penculikan kru bot di negeri berkenaan telah beralih ke laut terbuka.

Dalam sesi sama, Wong Shu Qi (PH-Kluang) minta Menteri Kewangan menyatakan jumlah pemohon yang telah berjaya menebus e-Tunai RM50 sehingga 30 Jun 2020.

Selain itu, Tony Pua Kiam Wee (PH-Damansara) meminta Perdana Menteri menyatakan kedudukan penstrukturan semula Syarikat Lebuhraya Utara Selatan, sama ada perjanjian penstrukturan telah dimuktamadkan.

Pua juga ingin tahu anggaran penjimatan yang akan dinikmati oleh pengguna lebuh raya dan pampasan yang perlu dibayar oleh kerajaan setiap tahun sehingga tamat konsesi.

Usai sesi itu, Rang Undang-Undang Racun (Pindaan) 2019 dan Rang Undang-Undang Koperasi (Pindaan) 2020 akan dibentang untuk bacaan kali kedua dan dibahaskan oleh Ahli Parlimen, sebelum diputuskan sama ada diluluskan atau tidak.

Persidangan Dewan Rakyat penggal ketiga kali ini, berlangsung selama 25 hari sejak 13 Julai lalu dan dijadual berakhir hari ini, berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Peniaga rugi lebih RM120,000 ditipu skim pelaburan tidak wujud

KUANTAN, 25 Muharram 1442H, Ahad  – Gara-gara ingin mendapat hasil pelaburan berganda, seorang peniaga daging mendakwa kerugian RM126,259, selepas terpedaya dengan skim pelaburan tidak wujud yang diiklankan di laman web, Rabu lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, lelaki berusia 48 tahun itu mendakwa telah menghubungi nombor telefon pada iklan berkenaan dan berurusan dengan suspek lelaki, yang memintanya membuat bayaran RM1,000 bagi memperoleh keuntungan RM500.

“Mangsa mendakwa keuntungan itu menyebabkan dia berhasrat membuat pelaburan dalam jumlah yang lebih besar dan telah membuat transaksi pemindahan wang sebanyak tiga kali ke akaun bank diberikan suspek.

“Transaksi itu melibatkan jumlah RM37,329, RM37,950 dan RM50,980. Suspek kemudian meminta mangsa memasukkan lagi wang sebanyak RM60,000, bagaimanapun mangsa enggan kerana mula berasa curiga dengan skim pelaburan itu,” katanya kepada pemberita di sini, hari ini.

Mohd Wazir berkata, mangsa membuat laporan di Ibu Pejabat Polis Daerah Bentong, kira-kira 162 kilometer dari sini semalam, dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan. -Bernama


Tiga TPM jika BN dominasi PRU15

BANGI, 26 Rabiulawal 1444H, Ahad – Barisan Nasional (BN) mengambil pendekatan baharu dengan mengesyorkan tiga jawatan Timbalan Perdana Menteri (TPM) dimasukkan dalam manifesto BN Sabah.

Jawatan kedua tertinggi kerajaan itu dicadang diisi oleh wakil rakyat dari Sabah, Sarawak dan Semenanjung, jika BN mendominasi kemenangan pada Pilihan Raya Umum ke-15 (PRU15).

Pengerusi BN, Datuk Seri Ahmad Zahid Hamidi berkata, cadangan melantik tiga TPM tidak mustahil untuk dilaksanakan.

Beliau mengambil contoh bahawa terdapat negara jiran yang melantik enam Timbalan Perdana Menteri.

“Ini adalah pendekatan baharu yang dicadangkan oleh BN agar BN di Sabah, GPS (Sarawak) dan BN di Semenanjung dapat masukkan sebagai manifesto.

“Saya yakin PM akan terima cadangan ini kerana jawatan TPM tiada dalam Perlembagaan. Sebab itu tiada jawatan TPM, yang ada menteri kanan,” katanya seperti dilapor Astro Awani, hari ini.

Selain itu, Ahmad Zahid yang juga Presiden UMNO turut mencadangkan agar BN Sabah memohon kepada Kerajaan Persekutuan supaya peruntukan-peruntukan yang selama ini disalurkan kepada kementerian, diberikan terus kepada kerajaan negeri melalui agensi dan jabatan.

Jelasnya, langkah itu bagi memudahkan pelaksanaan peruntukan di peringkat kerajaan negeri.

“Tentunya ini satu pendekatan yang bagi hemah saya boleh dilaksanakan apatah lagi setelah pindaan Perlembagaan untuk meletakkan Sabah dan Sarawak sebagai wilayah.

“…dan tentunya mekanisme ini dapat dilakukan bila BN dominan untuk menjadi kerajaan di Putrajaya,” katanya.


Pulangkan panda kepada China, negara jimat setengah juta ringgit

BANGI, 15 Rabiulakhir 1442H, Selasa – Kerajaan wajar mempertimbangkan desakan Persatuan Haiwan Malaysia supaya memulangkan semula tiga ekor panda di bawah jagaan Zoo Negara ketika ini, kepada negara asalnya, China.

Gesaan itu perlu dipandang serius memandangkan kos penjagaan dan pembiayaan insurans haiwan yang tinggi, apatah lagi Zoo Negara hanya bergantung kepada penjualan tiket pelawat dan beberapa tajaan daripada entiti persendirian.

Sebelum ini, Presiden Persatuan Haiwan Malaysia, Arie Dwi Andika mendedahkan kos insurans panda sahaja melebihi setengah juta setahun, ini tidak termasuk lagi kos pemuliharaan dalam pengawasan Zoo Negara seperti utiliti, makanan, tenaga kerja dan kesihatan.

Beliau berkata, pihaknya tidak melihat sebarang kepentingan untuk Malaysia mengambil tanggungjawab menjaga panda terbabit, dalam keadaan haiwan tempatan seperti tapir, gajah dan harimau sedang diancam kepupusan dengan jumlahnya dianggarkan berbaki di antara 200 hingga 300 ekor sahaja.

“Jika benarlah panda jadi tarikan untuk pengunjung melawati Zoo Negara, mengapa tidak mampu bertahan, walaupun COVID-19 baharu bermula sekitar 9 bulan?

“Satu perkara yang perlu kita ingat, panda berkenaan adalah milik asal China, jika kelahiran berlaku, anak panda mesti dipulangkan, jadi apa yang kita dapat hanyalah bebanan.

“Jadi, pihak persatuan memohon kerajaan mengutamakan usaha konservasi haiwan tempatan yang dilindungi menerusi Akta Pemuliharaan Hidupan Liar 2010 kerana ia adalah harta negara,” katanya.

Menyambut baik saranan Persatuan Haiwan Malaysia itu, Naib Presiden Ikatan Muslimin Malaysia (ISMA), Prof Dr Zainur Rashid Zainuddin menggesa kerajaan mendahulukan kebajikan rakyat lebih-lebih lagi apabila dianggarkan 735,000 orang hilang pekerjaan tatkala pandemik COVID-19 ini.

Beliau menyifatkan kos pembiayaan panda yang mana insurannya sahaja melebihi setengah juta ringgit setahun amat tinggi.

“Bil elektrik mungkin antara RM10,000 hingga RM20,000 sebulan. Itu belum lagi makanan, tenaga kerja dan kesihatan.

“Banyak lagi langkah-langkah penjimatan yang boleh dilakukan oleh kerajaan Malaysia di fasa ekonomi merudum ini.

“Dianggarkan lebih 735,000 orang telah kehilangan pekerjaan di seluruh negara sejak wabak COVID-19 ini,” katanya menerusi catatan di Facebook hari ini.

Malaysia menerima dua ekor panda gergasi Xing Xing dan Liang Liang daripada kerajaan China sebagai meraikan ulang tahun ke-40 hubungan diplomatik kedua-dua negara, pada 21 Mei 2014.

Panda berkenaan melahirkan anak pertama pada 18 Ogos 2015 yang diberi nama Nuan Nuan.

Nuan Nuan telah dihantar pulang ke China pada 14 November 2017 sebagai memenuhi syarat perjanjian kedua-dua negara, manakala, anak kedua pasangan panda itu, Yi Yi pula dilahirkan pada 14 Januari 2018 dan masih berada di bawah jagaan Zoo Negara.


Sukarelawan ujian fasa tiga COVID-19 tidak perlu divaksin semula

PUTRAJAYA, 7 Ramadan 1442H,  Isnin  – Sukarelawan yang menyertai ujian klinikal fasa tiga vaksin COVID-19 dari China tidak perlu divaksin semula dengan vaksin lain seperti Pfizer-BioNTech atau Sinovac, kata Menteri Kesihatan Datuk Seri Dr Adham Baba.

Ini kerana mereka dianggap golongan terlindung dan tidak boleh diberikan vaksin tambahan memandangkan mereka tertakluk dalam kajian khusus yang akan dijalankan selama 13 bulan itu.

“Namun, pendekatan kesihatan am seperti pemakaian pelitup muka dan penjagaan kendiri turut ditekankan kepada sukarelawan itu,” katanya ketika ditanya mengenai status sukarelawan terbabit pada sidang media bersama Menteri Penyelaras Program Imunisasi COVID-19 Kebangsaan Khairy Jamaluddin mengenai perkembangan program imunisasi, di sini hari ini.

Ujian klinikal fasa tiga itu adalah program kerjasama antara Malaysia dan China menerusi Institut Biologi Perubatan Akademi Sains Perubatan China (IMBCAMS) dan kira-kira 3,000 sukarelawan yang berusia 18 tahun ke atas terlibat dalam kajian itu.

IMBCAMS sebelum ini telah melaksanakan percubaan klinikal fasa satu dan fasa dua di China dan sebanyak sembilan hospital di seluruh negara terlibat dalam ujian klinikal itu, antaranya Hospital Sungai Buloh dan Hospital Taiping.

Dalam perkembangan lain, Khairy yang juga Menteri Sains, Teknologi dan Inovasi berkata, kerajaan mengambil maklum mengenai maklumat terkini daripada syarikat farmaseutikal Pfizer yang memaklumkan individu yang telah menerima dua dos vaksin Pfizer-BioNTech mungkin memerlukan suntikan dos ketiga.

Katanya, Malaysia belum menerima sebarang data berkenaan keperluan dos ketiga vaksin berkenaan namun Kementerian Kesihatan dan Badan Bertindak Imunisasi COVID-19 akan merancang pelan jangka panjang mengenai perkara tersebut.

Ketua Pegawai Eksekutif Pfizer Albert Bourla baru-baru dilaporkan berkata, suntikan dos ketiga vaksin itu mungkin diperlukan antara enam hingga 12 bulan selepas dos terakhir. -Bernama


China laku ‘genosid’ kawal kadar kelahiran Uyghur

KERAJAAN komunis China mengambil pendekatan drakonian dalam mengurangkan kadar kelahiran etnik Uyghur sebagai sebahagian daripada usaha mengekang perkembangan populasi umat Islam.

Hasil kaji selidik dijalankan oleh agensi berita AP, ketetapan baharu itu jauh lebih meluas dan sistematik berbanding yang pernah dilaksanakan oleh kerajaan sebelum ini.

Kaji selidik itu berdasarkan temu ramah bersama 30 bekas tahanan Uyghur, ahli keluarga dan tenaga pengajar kem tahanan, selain statistik kerajaan serta dokumen negeri.

Kempen yang mula dijalankan sejak empat tahun lalu di Barat wilayah Xinjiang itu digelar segelintir pakar sebagai ‘genosid demografi’.

Kerajaan didakwa, secara berkala melakukan pemeriksaan terhadap kaum wanita golongan minoriti berkenaan dengan mewajibkan mereka melakukan pemeriksaan kehamilan selain menggugurkan janin ratusan ribu ibu hamil.

AP juga mendapati, memiliki anak yang ramai menjadi sebab utama seseorang dihantar ke kem tahanan, melainkan mereka mampu membayar denda yang amat tinggi.

Gulnar Omirzakh menceritakan, selepas bersalin anak ketiga kerajaan mengarahkan dia untuk menggunakan alat mencegah kehamilan.

Bagaimanapun, dua tahun kemudian, pada Januari 2018, empat pegawai tentera datang mengetuk pintu rumahnya dan mengarahkan Gulnar membayar denda A$2,685 kerana memiliki anak lebih daripada dua orang.

Jika gagal membayarnya, Gulnar akan dikenakan tahanan kem seperti mana yang berlaku kepada suami dan jutaan etnik Uyghur lain.

“Menghalang masyarakat untuk memiliki anak yang ramai merupakan satu perbuatan yang salah, mereka mahu menghapuskan kami sebagai manusia,” katanya.

Bagi menyelesaikan denda berkenaan, Gulnar terpaksa meminjam dan kemudiannya melarikan diri ke Kazakhstan.

Menurut statistik dikeluarkan kerajaan, jumlah kelahiran etnik Uyghur khususnya di Hotan dan Kashgar naik sehingga 60 peratus dari tahun 2015 sehingga 2018.

Berjuta-juta dolar disalurkan kerajaan ke Xinjiang dalam usaha mengawal kelahiran sehingga wilayah yang suatu ketika menjadi kawasan menerima peningkatan penduduk paling mendadak kini menjadi paling perlahan.

“Ini adalah genosid, ia tidak berlaku dengan cepat, mengejut atau pembunuhan besar-besaran.

“Ia berlaku perlahan, menyakitkan dan genosid mengerikan,” kata pakar dari Universiti Newcastle, Joanne Smith Finley. – Agensi


Hampir 2 tahun digantung, Boeing 737 MAX kembali operasi

WASHINGTON, 15 Jamadilawal 1442H, Rabu – Pesawat Boeing 737 MAX kembali beroperasi di awan pada Selasa setelah hampir dua tahun digantung oleh seluruh dunia susulan dua nahas yang meragut nyawa 346 penumpang.

American Airlines 718, penerbangan pertama 737 MAX sejak Mac 2019 telah memulakan penerbangan dari New York ke Miami, Florida kira-kira jam 10 pagi waktu tempatan.

Penerbangan itu dilakukan setelah Pentadbiran Penerbangan Persekutuan (FAA) memulihkan pesawat berkenaan untuk kembali ke perkhidmatan komersial pada bulan November.

Pesawat itu digantung selepas sistem kawalan penerbangan automatiknya dikaitkan menjadi punca nahas penerbangan Lion Air 610 di Indonesia dan Ethiopian Airlines 302 di Ethiopia.

Juruterbang dalam kedua-dua tragedi itu berusaha untuk mengawal sistem setelah ia diaktifkan secara tidak betul sebelum terhempas.

Sebelum penggantungan, 737 MAX pernah menjadi pesawat Boeing terlaris sebelum beberapa syarikat membatalkan dan menukar pembelian mereka.

Syarikat Boeing memaklumkan bahawa pembatalan pesanan kini mencapai 857 untuk MAX, sejak berlakunya nahas pada Oktober 2018 dan Mac 2019.-  Agensi


Main isu COVID-19 raih undi, permainan kotor politikus kerdil

BANGI, 17 Zulkaedah 1442H, Isnin – Pandemik COVID-19 tidak wajar dipolitikkan semata-mata untuk mencari pengaruh undi.

Ini kerana ia boleh mendatangkan huru-hara kepada negara, tegas Ketua Perhubungan Ikatan Muslimin Malaysia (ISMA) Negeri Kelantan, Ustaz Sharipudin Abdul Kadir.

Beliau turut mengingatkan bahawa setakat ini tidak ada mana-mana kerajaan di dunia yang dapat mengatasi wabak dalam tempoh singkat.

“Ianya memakan masa dua, tiga tahun paling singkat.

“Cuma kita berdoa dan mengharapkan kita dapat keluar dari wabak ini secepat mungkin,” katanya dalam satu kenyataan.

Biarpun begitu, Ustaz Sharipudin berpandangan, kelemahan kerajaan dalam mengatasi pandemik ini boleh dimuhasabah malah wajib ditegur.

Bahkan baginya wajib diadakan sidang Parlimen sekiranya perlu untuk menyelesaikan isu ini secara bersama.

“Tapi bukannya mencari kepentingan politik peribadi dan kelompok kita hanya semata-mata untuk kuasa dan kedudukan kononnya jika parti kami memerintah wabak ini akan tamat dalam tempoh yang singkat.

“Desakan demi desakan untuk adakan pilihan raya secepat mungkin kononnya dengan pilihan raya dan pemilihan kerajaan baru kemelut pandemik COVID-19 akan selesai.

“Lebih malang lagi apabila ada kalangan mereka yang mendakwa dengan adakan pilihan raya sahaja untuk selesaikan kemelut negara. Sedangkan wabak ini merebak dengan cepat adalah punca pilihan raya,” katanya.

Beliau secara sinis berkata, setakat ini tidak ada negara di dunia ini yang mendakwa dengan mengadakan pilihan raya umum untuk memilih kerajaan baharu akan dapat menyelesaikan wabak pandemik COVID-19, kecuali Malaysia.

“Ahli politik Malaysia sahaja yang sanggup mengatakan sedemikian. Cerdikkah mereka.

“Mungkin perkiraan kelompok ini lagi cepat pilihan raya lagi cepat dapat atasi wabak ini atau ianya hanya permainan politik kotor untuk kepentingan diri semata-mata.

“Adakah ini menandakan taraf pemikiran ahli politik negara kita. Kerdilnya ahli politik negara kita. Adakah kita rakyat negara ini tidak berasa malu dengan taraf pemikiran sebahagian ahli politik negara kita. Lebih penting lagi adakah mereka layak jadi pemimpin,” soalnya.


Zahid beri amaran jangan sabotaj parti

BANGI, 7 Rabiulakhir 1444H, Rabu – Barisan Nasional (BN) mendakwa partinya akan ketinggalan sekiranya tidak membuat perubahan dengan meletakkan orang muda selain terus mengekalkan orang lama sebagai calon pada Pilihan Raya Umum ke-15 (PRU15).

Pengerusi BN, Datuk Seri Ahmad Zahid Hamidi berkata, tindakan meletakkan muka baharu adalah sebahagian peremajaan parti selain memastikan penglibatan anak muda diberikan tempat.

“Semua pihak perlu menerima hakikat pengundi bawah 39 tahun mewakili sekitar 50 peratus pengundi di negara ini yang bakal keluar mengundi pada PRU15 kali ini.

“Kita perlu berubah. Dalam politik ‘No one person is indispensable, but all people are important’ iaitu yang sudah lama berpolitik memberi laluan menjadi suri teladan BN.

“Manakala yang muda mulai mengambil tempat dan kedudukan bagi memperbaharui kesinambungan kepimpinan masa depan,” katanya dalam kenyataan, hari ini.

Menurut Ahmad Zahid, keputusan memilih calon bukan satu perkara mudah apabila banyak pertimbangan perlu diambil kira bagi mengelak berlakunya pisang berbuah kali daripada sikap, pendirian dan tingkah laku yang boleh memudaratkan UMNO dan BN.

Justeru, beliau mengingatkan pemimpin yang tidak menjadi calon agar tidak sabotaj parti termasuk menutup bilik gerakan kerana kecewa.

Katanya, ketika ini kesetiaan kepada parti, merapatkan barisan lebih penting daripada merintih apabila tidak dicalonkan.

“Jangan pula cetuskan rasa tidak berpuas hati, marah, protes, cah keting, sabotaj malah cuba tutup bilik gerakan, memberikan kenyataan yang memburukkan reputasi parti mereka sendiri,” katanya.

Semalam, Ahmad Zahid yang juga Presiden UMNO mengumumkan calon-calon BN dalam PRU15 serta terdapat nama-nama besar UMNO seperti Tan Sri Annuar Musa dan Datuk Seri Shahidan Kassim, masing-masing digugurkan sebagai calon di Parlimen Ketereh dan Arau.

Dilaporkan, Perikatan Nasional (PN) Perlis mengesahkan pihaknya akan memberi laluan kepada Datuk Seri Shahidan Kassim bertanding mewakili pakatan tersebut pada PRU15.


Kilang haram: Tak perlu pemutihan, bawa terus ke muka pengadilan!

BANGI, 23 Muharram 1442H, Jumaat – Presiden Ikatan Muslimin Malaysia (ISMA), Haji Aminuddin Yahaya meluahkan rasa hairan apabila tauke-tauke yang melakukan pencerobohan atau perkara haram sering kali mendapat peluang untuk membuat ‘pemutihan’ sejak akhir-akhir ini.

Beliau berkata demikian susulan pengumuman kerajaan negeri Selangor memberi peluang kepada pemilik tanah dan kilang yang beroperasi tanpa kebenaran untuk membuat proses pemutihan sehingga hujung tahun ini.

Menteri Besar Selangor, Datuk Seri Amirudin Shari berkata, jika masih ada mereka yang ingkar berbuat demikian dalam tempoh itu, kerajaan negeri tidak akan teragak-agak untuk merobohkan struktur bangunan yang memberi impak kepada pencemaran alam sekitar.

Haji Aminuddin turut memberi contoh isu pencerobohan tanah di Raub, Pahang, di mana pemutihan juga ditawarkan oleh Exco Pelancongan Alam Sekitar dan Perladangan Negeri Pahang, Datuk Seri Mohd Sharkar Shamsudin, tetapi akhirnya melakukan ‘pusingan U’ hasil desakan rakyat.

“Tetapi ‘layanan’ istimewa tetap diperoleh, melalui pembelaan melalui parti politik dan ‘deal’ belakang,” katanya dalam satu kenyataan, hari ini.

Tidak mahu ia berulang, Haji Aminuddin menggesa pihak yang menjalankan operasi secara haram dalam isu kilang haram di Selangor pula, dibawa ke muka pengadilan kerana ia cukup menyusahkan seluruh rakyat.

“Maka, tindakan yang tegas harus diambil dan bukannya diberi apa-apa peluang, jauh sekali untuk pemutihan atau ‘dihalalkan’. Hukuman tetap mesti diteruskan,” katanya

Bagaimanapun, beliau mempersoalkan, mengapa mereka – operasi kilang haram – dibiarkan untuk tempoh yang lama untuk dikesan, iaitu sejak tahun 2018.

“Takkan apabila sudah berlaku pencemaran yang teruk sebegini baru nak kesan? Atau apakah ada dalang di belakang semua ini? SPRM patut siasat segala kemungkinan ini.

“Kita gesa agar jangan ada rundingan dilakukan, termasuklah apa-apa rundingan di belakang tabir.

“Kilang mesti ditutup serta-merta dan tidak dibenarkan operasi. Sangat tidak adil untuk rakyat yang keselesaan hidup mereka tergendala berhari-hari tetapi kilang tersebut boleh pula bersenang-lenang,” tegasnya.

Pada masa sama, Haji Aminuddin berkata, pemilik tanah juga perlu dikenakan tindakan kerana membiarkan kilang haram beroperasi di tanah mereka hingga mengakibatkan pencemaran yang teruk.

“Kita menggesa kerajaan dan pihak berkuasa proaktif mengenal pasti operasi-operasi haram lebih-lebih lagi apabila yang melibatkan kesejahteraan awam.

“Kita tidak mahu asyik terhantuk, baru nak terngadah sahaja (dan berulang-ulang sahaja). Rakyat akan terus memerhati,” katanya.


JAWI umum beberapa kelonggaran di semua masjid, surau wilayah Persekutuan

BANGI, 29 Ramadan 1443H, Ahad – Berkuat kuasa esok beberapa kelonggaran terbaharu diperuntukkan di semua masjid dan surau di Wilayah Persekutuan Kuala Lumpur, Putrajaya serta Labuan.

Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata, ia termasuk pemansuhan penggunaan sejadah sendiri, kemasukan tanpa mengira status vaksin dan kebenaran bersalaman antara jemaah.

Pemansuhan berkenaan adalah susulan titah perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan kelonggaran prosedur operasi standard (SOP) seperti diumumkan kerajaan.

“Antara kelonggaran yang akan berkuat kuasa esok ialah pemansuhan daftar masuk ke masjid dan surau dengan mengimbas kod MySejahtera.

“Penggunaan sejadah sendiri dimansuhkan. Penjarakan fizikal antara jemaah dimansuhkan dalam semua keadaan di masjid dan surau.

“Kemasukan ke masjid dan surau dibenarkan tanpa mengira status vaksinasi kecuali jemaah yang berstatus ‘berisiko tinggi’ atau di bawah Perintah Pengawasan di Rumah (HSO), katanya menerusi kenyataan, hari ini.

Malah, pemakaian pelitup muka diwajibkan di dalam masjid dan surau yang tertutup.

Manakala pemakaian pelitup muka tidak diwajibkan di kawasan terbuka, di luar masjid dan surau.

Mohd Ajib menjelaskan kelonggaran lain ialah kebenaran mengadakan jamuan di masjid dan surau dengan apa-apa cara penyediaan makanan, selain jemaah boleh bersalaman.

Bagaimanapun, beliau menasihatkan jemaah untuk tidak menyentuh muka selepas bersalaman dan perlu sentiasa mencuci tangan.

“Aktiviti ziarah dan takbir raya dari rumah ke rumah anjuran masjid dan surau dibenarkan.

“Semoga dengan kelonggaran SOP ini, lebih ramai umat Islam dapat hadir mengimarahkan masjid dan surau di kariah masing-masing serta mengekalkan momentum ibadah Ramadan menjelang Syawal yang bakal tiba,” katanya.


7,500 kuota pekerja asing dibuka untuk tiga sub sektor perkhidmatan

BANGI, 22 Safar 1445H, Jumaat – Jemaah Menteri hari ini memutuskan untuk membuka 7,500 kuota pengambilan pekerja asing bagi tiga sub sektor perkhidmatan membabitkan tukang gunting rambut, tekstil dan tukang emas.

Keputusan itu selaras pengumuman Perdana Menteri, Datuk Seri Anwar Ibrahim pada Isnin lalu, untuk membuka semula pengambilan pekerja asing bagi tiga sub sektor perkhidmatan berkenaan setelah dibekukan sejak 2009.

Menteri Sumber Manusia, V. Sivakumar berkata, pembukaan semula itu tidak bersifat menyeluruh dan akan berlandaskan kepada keperluan sebenar sub sektor tukang gunting rambut, tekstil serta tukang emas.

Justeru katanya, jumlah kuota yang ditetapkan Jemaah Menteri adalah sebagai permulaan setelah meneliti keperluan ketiga-tiga sub sektor berkenaan.

“Langkah ini juga akan turut menghentikan kecenderungan majikan menggajikan warganegara asing tanpa dokumen pekerjaan yang sah.

“Kita sedia maklum bahawa kecenderungan ini berpotensi besar berlakunya eksploitasi dan amalan buruh paksa,” katanya dalam kenyataan, hari ini.

Sivakumar berkata, kementeriannya bersama dengan Kementerian Dalam Negeri (KDN) dan Kementerian Perdagangan Dalam Negeri dan Kos Sara Hidup akan memperhalusi mekanisme bersesuaian bagi tujuan pelaksanaan proses ini, kerana kerajaan telah menghentikan permohonan serta kelulusan kuota pekerja asing.

Beliau berkata, mekanisme yang dibangunkan menitikberatkan beberapa perkara antaranya permohonan tertakluk kepada perincian kuota yang ditetapkan mengikut tiga sub sektor.

“Kementerian Perdagangan Dalam Negeri dan Kos Sara Hidup selaku agensi kawal selia perlu menyelaras perincian kuota di atas dengan pihak industri bagi tujuan permohonan pekerja asing berdasarkan mekanisme yang akan ditetapkan.

“Permohonan pekerja asing akan mengikut prosedur sedia ada dari segi saringan majikan di bawah Seksyen 60K Akta Kerja 1955 dan verifikasi untuk kelulusan kuota termasuk melalui proses temuduga bersama Agensi Kawal Selia iaitu Kementerian Perdagangan Dalam Negeri dan Kos Sara Hidup,” katanya.

Menurut Sivakumar, beliau yakin pengumuman itu akan membantu pengusaha masyarakat India yang terkesan akibat kesukaran mendapatkan pekerja tempatan sehingga menjejaskan kelangsungan operasi perniagaan serta berdepan risiko menutup perniagaan mereka.


Gerakan Zionis bertopeng hak asasi manusia sedang berkeliaran

BANGI, 22 Rabiulawal 1444H, Rabu – Pihak berkuasa perlu bekerjasama dengan badan bukan kerajaan (NGO) demi keselamatan rakyat yang cintakan agama, bangsa dan tanah air.

Langkah itu bagi memastikan kita semua terselamat daripada segala serangan musuh dan pengkhianat.

Presiden PERKID, Ustaz Masridzi Sat menyuarakan saranan berkenaan susulan akhbar tempatan melaporkan Polis Diraja Malaysia (PDRM) dikatakan berjaya membongkar satu jaringan perisikan Israel, Mossad di Malaysia.

Perkara tersebut terbongkar apabila dua rakyat Malaysia dikatakan ditahan kerana dipercayai terbabit dalam kes penculikan warga Palestin akhir September lalu.

Laporan tersebut turut menyatakan seorang wanita tempatan berusia 30 tahun dipercayai dilatih sebagai penyiasat persendirian di Perancis sebelum direkrut oleh ejen Mossad sebelum tahun 2018 dan disyaki menjadi dalang kepada rangkaian perisikan Israel di dalam negara.

Bimbang dengan perkara itu, Ustaz Masridzi menggesa pihak berkuasa bertindak sebelum terlambat.

“Isu pencerobohan pesawat asing, kemasukan 1.2 juta warga asing yang masuk dalam negara tapi gagal dikesan, gerakan Zionis yang banyak bertopeng di atas nama hak asasi manusia dan lain-lain sedang berkeliaran di dalam negara kita.

“Ia perlu kepada para pemimpin dan kerajaan yang kuat, bersatu menjaga kedaulatan negara walaupun berlainan politik, tegas dan berani menyekatnya serta menghapuskan gerakan musuh.

“Bahkan berintegriti dan tidak terjebak dengan umpan rasuah. Bertindaklah sebelum terlambat,” katanya dalam kenyataan hari ini.

Pada masa sama, beliau turut merakamkan ucapan tahniah kepada jabatan, agensi dan pasukan keselamatan yang berjaya menangkap pihak berkenaan.

“Namun rangkaian mereka sudah bergerak begitu lama dan pasti ada banyak lagi yang didalangi oleh pemimpin tertentu yang berpengaruh seperti juga militan Harimau Pembebasan Tamil Eelam (LTTE) dan komunis,” katanya.

Pautan berkaitan;


Sultan Nazrin perkenan Saarani sebagai MB Perak

IPOH, 23 Rabiulakhir 1442H, Rabu – Sultan Perak Sultan Nazrin Shah telah memberi perkenan kepada Ahli Dewan Undangan Negeri (ADUN) Kota Tampan Datuk Saarani Mohamad untuk dilantik sebagai Menteri Besar Perak yang baharu.

Datuk Pengelola Bijaya Diraja Datuk Abd Rahim Mohamad Nor berkata berpandukan Perkara XVI, Fasal 2 (a) Undang-undang Tubuh Kerajaan Perak, pada pertimbangan Sultan Nazrin, Saarani boleh mendapat kepercayaan sebahagian besar ADUN.

“Baginda menetapkan 11 pagi esok untuk istiadat mengangkat sumpah jawatan Menteri Besar di Istana Iskandariah, Kuala Kangsar,” katanya menerusi satu kenyataan yang dibacakan Ahli Dewan Negara Perak Datuk Seri Mohd Annuar Zaini hari ini. – Bernama


Solat tidak diterima Allah SWT

1. RASULULLAH pernah menggambarkan kepada Saidina Abu Hurairah bahawa terdapat seorang lelaki yang menunaikan solat selama 60 tahun, tetapi solatnya tidak diterima Allah. Sabda Rasulullah:

إنَّ الرجلَ ليُصلِّي ستِّينَ سنةً و ما تُقبَلُ له صلاةٌ، لعله يتمُّ الركوعَ، ولا يتمُّ السُّجودَ، ويتمُّ السجودَ ولا يتمُّ الركوعَ

“Seorang lelaki menunaikan solat selama 60 tahun, tetapi satu pun solatnya tidak diterima Allah. Perkara ini berlaku kerana dia menyempurnakan sujudnya tetapi tidak menyempurnakan rukuknya, atau menyempurnakan ruku’nya tetapi tidak menyempurnakan sujudnya.” (HR Ibn Abi Syaibah)

2. Hadis ini mengingatkan kita supaya menyempurnakan setiap rukun di dalam solat. Bahkan Rasulullah di sini secara spesifik mengingatkan kita tentang rukuk dan sujud yang sering diabaikan oleh sebahagian manusia. Sabda Rasulullah:

وأسوأُ السَّرقَةِ الذِي يسرِقُ صلاتَهُ قالوا: وكيف يسرقُ صلاتَهُ؟ قالَ: لا يُتِمُّ رُكُوعَهَا ولا سُجُودَهَا

“Seburuk-buruk pencuri adalah mereka yang mencuri di dalam solat. Sahabat lalu bertanya: Bagaimana seseorang itu mencuri di dalam solatnya? Rasulullah lalu menjelaskan: (pencuri solat ini ialah) mereka yang tidak menyempurnakan rukuk dan sujud merekanya.” (HR Ahmad)

Tunaikan solat dengan sempurna. Semoga Allah membimbing kita.

Dr. Ahmad Sanusi Azmi


Mahkamah Dunia dengar tuntutan penyeksaan Syria

AMSTERDAM, 13 Rabiulawal 1445H, Jumaat – Mahkamah Dunia akan mendengar permintaan Belanda dan Kanada supaya mengarahkan Syria menghentikan semua tindakan penyeksaan dan penahanan sewenang-wenangnya pada 10 dan 11 Oktober ini.

Ia sebagai sebahagian daripada kes yang mendakwa negara itu telah melanggar perjanjian anti-penyeksaan Pertubuhan Bangsa-Bangsa Bersatu (PBB).

Perbicaraan di Peace Palace – mahkamah di The Hague – akan menandakan kali pertama mahkamah antarabangsa melihat dakwaan penyeksaan yang dilakukan di Syria selama 12 tahun konflik.

Kerajaan Syria dan Presiden Bashar al-Assad telah menolak tuduhan penyeksaan dan pembunuhan di luar undang-undang dalam perang yang dikatakan PBB telah meragut ratusan ribu nyawa.

Ia membayangi keadaan semasa negara itu. – Agensi


Kilang haram e-sisa diarah tutup serta-merta

BUKIT MERTAJAM, 5 Rabiulawal 1443H, Selasa – Jabatan Alam Sekitar (JAS) Pulau Pinang mengarahkan sebuah kilang haram yang menjalankan kegiatan memproses sisa peleraian elektrik dan elektronik di Juru, di sini ditutup serta-merta dan dikompaun RM30,000 kerana beroperasi tanpa kebenaran serta lesen.

Pengarah JAS Pulau Pinang, Sharifah Zakiah Syed Sahab berkata, menerusi operasi bersepadu pihaknya bersama Majlis Bandaraya Seberang Perai (MBSP) semalam, kilang itu didapati menjalankan peleraian buangan elektrik dan elektronik yang dikategorikan sebagai buangan terjadual di bawah Peraturan-Peraturan Kualiti Alam Sekeliling (Buangan Terjadual) 2005 dan Akta Kualiti Alam Sekeliling 1974.

“Pemeriksaan pada 10 pagi mendapati kilang itu beroperasi tanpa apa-apa kebenaran atau lesen daripada Pihak Berkuasa Tempatan dan lesen daripada JAS di bawah Seksyen 18 Akta Kualiti Alam Sekeliling 1974.

“Berikutan itu, arahan menghentikan operasi serta-merta dan kompaun sebanyak RM30,000 dikeluarkan kepada kilang itu kerana gagal mematuhi peruntukan undang-undang di bawah Peraturan-Peraturan Kualiti Alam Sekeliling (Buangan Terjadual) 2005 ,” katanya dalam kenyataan hari ini.

Sharifah Zakiah berkata siasatan lanjut dijalankan terhadap pemilik kilang itu dan pihaknya memandang serius keperluan pematuhan segala peruntukan undang-undang berkaitan pengurusan buangan terjadual oleh semua pihak.

Beliau berkata, tindakan tegas akan dikenakan terhadap pihak yang gagal mematuhi peraturan dan perundangan serta memberi amaran agar tidak melupuskan barangan terjadual dengan sewenang-wenangnya di tempat yang tidak sepatutnya. – Bernama


Tiada berkompromi dengan perasuah mengikut prinsip ‘rule of law’: PMO

BANGI, 16 Jamadilakhir 1442H, Jumaat – Kerajaan kekal dengan dasar dan komitmen memerangi rasuah serta meningkat tadbir urus dalam pentadbiran.

Perkara itu ditegaskan Pejabat Perdana Menteri hari ini, susulan mengambil maklum berhubung keputusan Indeks Persepsi Rasuah (CPI) 2020 yang telah diumumkan oleh Transparency International (TI) semalam, iaitu skor sebanyak 51/100 dan kedudukan 57/180 buah negara.

Walaupun skor dan kedudukan negara menurun sedikit daripada tahun 2019, pejabat itu berkata, dasar serta komitmen kerajaan adalah jelas dan berterusan.

“Seperti mana yang telah dimaklumkan pada peringkat awal pemerintahan kerajaan Perikatan Nasional, Pelan Antirasuah Nasional (NACP) masih diteruskan bagi meningkatkan tadbir urus kerajaan, selain mengurangkan dan menutup peluang-peluang rasuah dalam pentadbiran kerajaan.

“Kerajaan melalui Jawatankuasa Khas Kabinet Mengenai Anti Rasuah (JKKMAR) juga sentiasa melihat kepada kaedah dalam meningkatkan tadbir urus dalam pentadbiran kerajaan,” kata pejabat itu dalam kenyataan.

Menurutnya, kerajaan juga tidak berkompromi dengan mana-mana pelaku rasuah serta tindakan tegas akan diambil mengikut prinsip ‘rule of law’.


OKU: Tiada pengecualian dalam semua aspek, aspirasi kerajaan

KUALA LUMPUR, 8 Jamadilawal 1442H, Rabu – Walaupun negara berdepan situasi sukar sepanjang 2020 ekoran penularan pandemik COVID-19, pembelaan dan kebajikan terhadap golongan Orang Kurang Upaya (OKU) yang terdiri daripada 10 peratus penduduk Malaysia tidak diabaikan sebagaimana golongan lain.

Pelbagai inisiatif diumumkan kerajaan di bawah pimpinan Perdana Menteri Tan Sri Muhyiddin Yassin termasuk Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA) dan Bantuan Prihatin Nasional (BPN).

Mengambil kira pemberian bantuan secara inklusif meliputi golongan OKU yang turut terkesan akibat wabak itu, Muhyiddin baru-baru ini mengusulkan agar bantuan bulanan Jabatan Kebajikan Masyarakat (JKM) yang pada masa ini berjumlah antara RM200 dan RM300 kepada mereka yang layak dinaikkan RM1,000.

Beliau turut memberi jaminan agar cadangan tersebut dilaksanakan segera dalam usaha memastikan golongan itu mempunyai hak dan peluang sama rata menjalani kehidupan seperti anggota masyarakat yang lain.

Muhyiddin juga dipetik sebagai berkata golongan OKU adalah sebahagian daripada masyarakat yang sentiasa dekat dan diberi perhatian serta aspirasi kerajaan Perikatan Nasional (PN) di bawah pimpinannya.

Menerusi Belanjawan 2021, beberapa inisiatif bagi memperkasa golongan OKU diperkenalkan, antaranya kenaikan bantuan bulanan OKU tidak berupaya bekerja (RM250 ke RM300), kadar elaun pekerja OKU (RM400 ke RM450), bantuan penjagaan OKU (RM350 ke RM500) dan program khidmat bantu di rumah (RM400 maksimum untuk sukarelawan).

Selain aspek kebajikan, Kementerian Komunikasi dan Multimedia baru-baru ini turut mengumumkan akan menubuhkan Unit Komunikasi OKU bagi meningkatkan fasilitasi komunikasi dua hala antara kerajaan dan golongan berkenaan.

Menterinya Datuk Saifuddin Abdullah berkata unit yang ditubuhkan bersempena sambutan Hari OKU pada 3 Dis lepas akan diketuai seseorang daripada kalangan OKU.

Pelbagai inisiatif yang diaspirasikan pemimpin itu dilihat mampu memperkasakan 581,265 OKU mendaftar dengan JKM sekali gus membuktikan komuniti OKU mampu memberi impak signifikan dalam masyarakat.

Sementara itu, Presiden OKU Sentral Senator Ras Adiba Radzi berkata masih terdapat kira-kira 4.7 juta OKU yang belum berdaftar dan beliau mencadangkan agar kempen mendaftar OKU dipergiat supaya golongan ini serta ahli keluarga mereka dapat tampil mendaftar dengan JKM.

Ras Adiba yang juga Pengerusi Pertubuhan Berita Nasional Malaysia (Bernama) juga mencadangkan supaya Akta OKU 2008 sedia ada dipinda agar lebih menyeluruh, memenuhi tanggungjawab Malaysia dalam Konvensyen Hak Orang Kurang Upaya serta mekanisme penguatkuasaan dipertingkatkan.

“Akta itu masih diperhalusi di peringkat dasar Kementerian Pembangunan Wanita, Keluarga dan Masyarakat. Insya-Allah tahun depan akan dikuatkuasakan supaya golongan OKU memiliki ‘taring’ bagi mencapai kehidupan yang lebih baik dan sempurna,” katanya ketika ditemui Bernama baru-baru ini.

Ras Adiba yang juga bergiat aktif menyantuni golongan kurang bernasib baik tidak akan meninggalkan aktiviti kemasyarakatan itu lebih-lebih lagi ketika komuniti OKU bergelut dengan situasi mencabar pandemik COVID-19.

Mengenai penglibatan golongan OKU dalam kerjaya pula, seramai 1,397 OKU mendapat pekerjaan melalui Job Coach, manakala Jabatan Perkhidmatan Awam pada Disember lepas merekodkan 4,202 OKU berkhidmat dalam sektor perkhidmatan awam dan Kementerian Sumber Manusia pula merekodkan sehingga Jun 2020 terdapat 15,326 OKU berkhidmat di sektor swasta.

Statistik tersebut menjadi signifikan sumbangan golongan OKU yang turut mengambil bahagian dan tidak ketinggalan meningkatkan tahap kehidupan serta ekonomi masing-masing.

Selain itu, golongan OKU turut diiktiraf melalui sambutan Hari OKU Sedunia yang mula diraikan di Malaysia pada 1981 sebagai sambutan Orang Cacat Antarabangsa, bersama negara anggota Pertubuhan Bangsa-Bangsa Bersatu (PBB).

Sempena Hari OKU peringkat kebangsaan tahun ini bertemakan ‘Membina Kesejahteraan OKU: Mendepani Perubahan’, Bernama menganjurkan ‘Mini Konsert Dari Jauh’ secara maya menerusi laman Facebook Bernama TV hasil kolaborasi dengan OKU Sentral, menampilkan persembahan tarian serta bacaan puisi oleh golongan OKU termasuk kanak-kanak istimewa dari Taska Istika Jaya. – Bernama


Hapus AP beri kesan positif kepada struktur pasaran lebih kompetitif

BANGI, 20 Syawal 1443H, Sabtu – Langkah memansuhkan permit import (AP) dapat mengelak tekanan inflasi makanan dan kekurangan bekalan menjadi lebih teruk pada masa hadapan.

Pensyarah Pusat Pengajian Ekonomi, Kewangan dan Perbankan Universiti Utara Malaysia (UUM), Prof Madya Dr Irwan Shah Zainal Abidin berkata, perlu diingat bahawa ia bertindak sebagai pelengkap kepada dasar dan langkah diperkenalkan sebelum ini seperti pemberian subsidi, pengenalan harga siling serta skim harga maksimum.

Bagaimanapun, katanya, untuk jangka panjang usaha meningkatkan pengeluaran makanan perlu diperkukuhkan supaya negara tidak perlu lagi mengimport bagi memenuhi keperluan seluruh rakyat.

Katanya, ia bermakna bukan sahaja isu sekuriti makanan dapat ditangani, bahkan juga persoalan nutrisi makanan itu sendiri dengan bentuk aktiviti pengeluaran makanan yang mampan tanpa memberi kesan serius terhadap alam sekitar.

“Jadi, di sinilah pentingnya dokumen Dasar Agromakanan Negara 2021-2030 (DAN 2.0) yang dilancarkan kerajaan. DAN 2.0 akan menjadi dokumen penting dalam usaha agenda transformasi sektor agromakanan negara supaya akhirnya kita tidak lagi menghadapi masalah terputus bekalan akibat faktor di luar kawalan kita.

“Dengan itu, kita bukan sahaja tidak lagi

bergantung kepada import, bahkan dapat memperkasakan petani, nelayan, pekebun, peladang, penternak dan pesawah agar mereka dapat bersaing secara sihat di pasaran tanpa AP,” katanya dalam rencana disiarkan BH Online.

Pun begitu, beliau berkata, bagi ‘melepaskan’ mereka untuk bersaing secara sihat, kapasiti dan keupayaan perlu ditingkatkan.

Namun, dalam jangka pendek, iaitu pada ketika ini, penghapusan AP bahan makanan ini adalah tindakan tepat.

“Ia bukanlah satu bentuk kaedah mudah untuk menyelesaikan masalah tekanan inflasi dan kekurangan bekalan makanan, tetapi sedikit sebanyak dapat membantu.

“Ia juga mungkin dapat menghapuskan isu orang tengah dalam sistem AP sebelum ini. Namun, apa yang pasti adalah penghapusan AP ini memberikan kesan positif kepada struktur pasaran lebih kompetitif dalam industri agromakanan ini,” katanya.

Beliau berkata, pemantauan secara berterusan dan menyeluruh perlu dibuat kepada penternak atau petani yang mungkin terjejas akibat penghapusan AP.

“Mungkin kaedah subsidi bersasar boleh juga diperkenalkan untuk mengurangkan impak negatif kepada terjejas. Begitu juga dengan nasib pemegang AP sedia ada yang dihapuskan ini.

“Akhirnya, dalam usaha untuk memperkukuhkan sekuriti makanan negara, sudah tiba masanya untuk sektor pertanian dimodenkan dan diperkasakan.

“Banyak pengalaman kita boleh pelajari daripada sejarah pembangunan ekonomi sendiri untuk merangka hala tuju atau visi sektor pertanian negara lebih baik pada masa hadapan,” katanya.


India tarik balik larangan eksport bawang

MUMBAI, 14 Jamadilawal 1442H, Selasa – India memutuskan untuk menarik balik larangan eksport bawang bermula 1 Januari, kerana harganya telah turun menjunam dalam beberapa minggu terakhir.

Eksport semua jenis bawang akan kembali dibenarkan, kata Kementerian Perdagangan dan Industri dalam satu kenyataan.

Pada September lalu, India melarang eksport bawang untuk mengekalkan bekalan domestik setelah banjir di beberapa negeri memburukkan lagi keadaan, yang menyebabkan kenaikan harga tempatan.

India adalah pengeksport bawang terbesar di dunia, makanan utama di Asia Selatan.

Negara-negara seperti Bangladesh, Nepal, Malaysia dan Sri Lanka juga bergantung pada penghantaran India.

Harga borong bawang telah meningkat lebih daripada separuh dalam empat minggu terakhir, menurut data yang disusun oleh National Horticultural Research and Development Foundation, sebuah agensi kerajaan.

Berikutan itu, sebanyak 121 syarikat pengimport mula meningkatkan jumlah pengimportan bekalan bawang dari negara seperti Pakistan, China, Belanda dan Thailand.


Calon BN sindir Anwar, ‘terima kasih’ Port Dickson tak banyak berubah

PORT DICKSON, 12 Rabiulakhir 1444H, Isnin – ‘Terima kasih’ Datuk Seri Anwar Ibrahim kerana tidak melakukan banyak perubahan di sini, sindir calon Barisan Nasional (BN) di Port Dickson, Datuk P. Kamalanathan.

“Saya perlu mengucapkan terima kasih kepadanya kerana dia tidak melakukan apa-apa yang besar.

“Kerana jika dia melakukan sesuatu dalam tempoh empat tahun lepas, sukar untuk kami berkempen,” kata Kamalanathan, yang bertanding di kawasan itu pada Pilihan Raya Umum ke-15.

Beliau mendakwa, Anwar tidak berjaya mencuri hati rakyat di sini sebagai Ahli Parlimen kerana beliau kurang berada di kawasan itu.

“Ini yang diceritakan oleh pengundi di sini. Bagi saya, rekod saya ada untuk disemak.

“Saya kembali dan melakukan kerja,” katanya sambil memaklumkan bahawa penduduk mahukan perubahan.

Bercakap mengenai salah seorang lawannya, Menteri Besar Negeri Sembilan, Datuk Seri Aminuddin Harun, beliau berkata, ia bukan satu perlawanan yang mudah.

“Sebagai Menteri Besar, beliau mempunyai banyak kelebihan. Tetapi maklum balas yang saya perolehi sejak dua hari lalu adalah positif.

“Bagaimanapun, saya tidak akan cepat berpuas hati dengan kejayaan saya,” katanya.


Rentas negeri ke majlis kahwin di Terengganu punca kluster baharu

PUTRAJAYA, 25 Zulhijjah 1442H, Rabu – Seorang wanita yang merentas negeri dari Pahang ke Terengganu untuk menghadiri majlis perkahwinan kini menjadi kes indeks kluster COVID-19 yang baharu.

Kementerian Kesihatan (KKM) dalam laporan akhbar harian COVID-19 pada hari ini, mengatakan bahawa wanita berusia 33 tahun itu merentas negeri pada 23 Julai untuk menghadiri majlis perkahwinan di Kampung Tanah Lot Merchang di Terengganu.

Selepas mengalami gejala pada 27 Julai, dia disahkan positif COVID-19 pada 31 Julai.

Ekoran itu, kira-kira 121 individu menjalani ujian saringan COVID-19 dan setakat ini terdapat 43 kes yang disahkan di bawah kluster tersebut.

Kluster ini adalah salah satu daripada 35 kluster baru yang diumumkan oleh KKM pada hari ini.

Dari jumlah itu, 20 adalah kluster komuniti, yang dikaitkan dengan sekurang-kurangnya 636 kes yang disahkan.

14 kumpulan lain adalah kluster yang berkaitan dengan tempat kerja dengan 737 kes positif berkaitan dengannya.

Satu kumpulan lain di Pasir Mas, Kelantan adalah kluster di Kampung Lubok Kawah.

Sekurang-kurangnya 11 kes positif telah dikesan di bawah kluster itu, yang dikaitkan dengan aktiviti keagamaan.


Erdogan umum Kabinet baharu

ANKARA, 15 Zulkaedah 1444H, Ahad – Presiden Turkiye, Recep Tayyip Erdogan menamakan bekas Ketua Ekonomi dan pegawai bank yang dihormati di peringkat antarabangsa, Mehmet Simsek selaku Menteri Perbendaharaan dan Kewangan ketika mengumumkan Kabinet baharunya, semalam.

Simsek dipandang tinggi oleh pelabur apabila beliau berkhidmat sebagai Menteri Kewangan antara 2009 dan 2015 serta Timbalan Perdana Menteri yang bertanggungjawab ke atas ekonomi sehingga 2018.

Pelantikannya boleh menandakan perlepasan daripada polisi ekonomi yang tidak ortodoks di bawah Erdogan selama bertahun-tahun.

Ini termasuk mengekalkan kadar faedah yang rendah walaupun inflasi melambung tinggi dan kawalan negara yang berat terhadap pasaran.

Simsek juga dikenali menentang dasar tidak konvensional Erdogan.

Sementara itu, ketua perisikan Erdogan dan bekas tentera, Hakan Fidan dinamakan sebagai Menteri Luar Negeri menggantikan Mevlut Cavusoglu – yang telah berkhidmat sejak 2014.

Beliau telah mengetuai Pertubuhan Perisikan Kebangsaan (MIT) sejak 2010 dan sebelum itu merupakan penasihat kepada Erdogan di Pejabat Perdana Menteri.

Pada 2012, Fidan menjadi subjek siasatan – kemudiannya dibatalkan – berhubung rundingan damai rahsia yang MIT adakan dengan kumpulan bersenjata Parti Pekerja Kurdistan (PKK) yang diharamkan di Oslo.

Ketua kakitangan am angkatan tentera Turki, Yasar Guler diumumkan sebagai Menteri Pertahanan menggantikan Hulusi Akar.

Individu berusia 69 tahun itu adalah ketua tentera ketika pencerobohan tentera Turki ke Syria pada 2019 dan 2020 bahkan menyelia operasi ketenteraan berikutnya di sana dan di Iraq.

Erdogan juga mengumumkan Cevdet Yilmaz sebagai Naib Presiden.

Yilmaz, 56, sebelum ini berkhidmat sebagai Menteri Pembangunan, Timbalan Pengerusi Hal Ehwal Ekonomi Parti Keadilan dan Pembangunan atau Parti AK Erdogan serta sebagai Timbalan Perdana Menteri yang bertanggungjawab ke atas ekonomi.

Beliau juga memegang jawatan Pengerusi Suruhanjaya Perancangan dan Belanjawan Parlimen Turki sejak November 2020. – Agensi


Kerajaan perlu pertimbang baki simpanan pencarum KWSP

KUALA LUMPUR, 28 Rejab 1444H, Isnin – Kerajaan perlu mempertimbangkan baki simpanan pencarum Kumpulan Wang Simpanan Pekerja (KWSP) dalam isu pengeluaran wang KWSP.

Datuk Seri Amirudin Shari (PH-Gombak) berkata, baki simpanan pencarum semakin membimbangkan selepas beberapa kali pengeluaran khas itu dibenarkan sejak negara berdepan pandemik COVID-19, dengan ada yang mempunyai hanya 68 sen sehari untuk dibelanja selepas bersara.

“Kerajaan kena pertimbang antara kebertanggungjawaban dengan populisme dan gesaan yang dibangkitkan oleh pembangkang pada hari ini supaya kita tidak terkesima dan tertipu dengan propaganda dan pilihan itu,” katanya ketika perbahasan Usul Menjunjung Kasih Titah Diraja di Dewan Rakyat, hari ini.

Menteri Besar Selangor itu berkata, negara juga perlu membuat persiapan ke arah menuju negara menua pada 2030.

Dalam pada itu, Datuk Mas Ermieyati Samsudin (PN-Masjid Tanah) dan Datuk Azman Nasrudin (PN-Padang Serai) berpendapat kerajaan perlu mempertimbangkan pengeluaran secara bersasar bagi meringankan beban rakyat termasuk bagi pencarum yang sudah bekerja melebihik tempoh 20 tahun dan mempunyai simpanan yang banyak.

“Betul, ada 13.1 juta ahli atau 51.5 peratus pencarum KWSP dengan simpanan bawah RM10,000 dan mungkin mereka ini yang baharu bekerja. Bagaimana pula dengan pencarum yang sudah lama bekerja 20 atau 25 tahun, mungkin simpanan mereka ada puluhan ribu atau ratusan ribu,” katanya.- Bernama